जहाँ न पहुँचे कवि तहाँ पहुँचे रवि – Anjoria\nJune 20, 2014 Editor फिल्म, मनोरंजन 0\nहँ, ई बाति सोलह आना साच ह. इंसान के सोच, रचनात्मकता, कीर्ति आ यश रोशनी के अइसन किरण ह जवन सात समुन्दर पार ले करिया बादरन के चीरत अपना गंतव्य ले चहुँपिए जाला. बाति होखत बा भोजपुरी सिनेमा इंडस्ट्री के ओह स्टार के जे एकरा तिसरका दौर के ग्लैमरस कइलसि आ हमेशा प्रोड्यूसरन के, नयका निर्देशकन के आ जूनियर कलाकारनो के मदद करत रहेला. एह स्टार के नाम अब ले रउरो मन में आइए गइल होखी तबहियो नाम बता देत बानी. ई हउवन जाँबाज़, हरफन-मौला, सदाबहार अभिनेता रवि किशन.\nभोजपुरी आ हिंदी के सैकड़ो फिलिमन में मुख्य किरदार निभा चुकल रवि किशन अब एगो मराठीओ फिलिम में मुख्य भूमिका में नजर आवे वाला बाड़न. कहे वाला इहो कहत बाड़न कि तेलगुओ सिनेमा में रवि किशन के मौजूदगी दर्ज हो गइल बा. ई खबर उनका सगरी प्रशंसकन ला गौरव के बाति बा.\nफिलहाल रवि किशन लखनऊ में सलत भोजपुरी फिलिम ‘रक्त भूमि’ के शूटिंग में लागल बाड़न. एकरा बाद ‘बाज़ीगर’ फिलिम के कुछ हिस्सा के शूटिंग पूरा करइहें. तब एगो हिन्दी फिलिम के शूटिंग ला इटली जइहन. एह फिलिम के नायिका अमीषा पटेल बाड़ी. हाल के लोकसभा चुनाव मे कुछ दिन ला अझुरइला का बाद रवि किशन फेरू सिनेमा का दुनिया में व्यस्त हो गइल बाड़न आ उनका सामने फिलिमन के लाइन लागल बा.\nभोजपुरी रवि किशन आ पवन सिंह के जोड़ी ले के बनल सगरी फिलिम ब्लॉकबस्टर रहल बाड़ी स. एह दुनू जने के एगो फिलिम अउर आवे वाली बा ‘योद्धा’. करीब तीन करोड़ के खरचा से बनल ई फिलिम अगिला महीना रिलीज होखे के उमेद बा.\nअपना प्रशंसकन के चाहत के ध्यान राखत रवि किशन सिक्स पैक बनावे जात बाड़न. वइसे त इंडस्ट्री में रवि बाकि सभका मुकाबले बहुते सुन्दर हउवें तबहियों अपना के हमेशा फिट फाट बनवले राखे ला उ हमेशा मेहनत करत रहेले.\nआजु जब हीरो बनल आसान हो गइल बा, कवनो सिंगर हीरो बन सकेला. कवनो धनपति हीरो बन सकेला तब ई याद कइल अउर जरूरी बा कि जब भोजपुरी सिनेमा गर्दिश के दौर से गुजरत रहुवे तब एकरा के ओह दौर से निकाले ला रवि किशन के कइसन योगदान रहल. रवि किशन हमेशा नयका कलाकारन के प्रेरणा बनल रहीहें काहे कि ई खांटी हीरो हउवन. चलीं हमनी सभ रवि किशन के सेहत ,सौंदर्य, आ यश के मंगल कामना कइल जाव.\n२७ जून से बिहार में ‘विजय तिलक’


आरा छपरा बलिया से बाढ़ के खबर – टटका खबर\nबलिया में पिछला एक हफ्ता से लाल निशान का उपर बहत गंगा अब हाई डेंजर लेवल छूए वाली बा. पानी के बढ़ल लगातार जारी बा. पिछला दिने शहर के प्रेमचक उमरगंज इलाका बाढ़ का चपेटा में पड़ गइल बा. हालात काबू करे ला रामपुर महावल में कटहर नाला पर लागल फाटक बंद कर दिहल गइल बा. गोपालपुर-दूबेछपरा रिंग बांध में बियफे का दिने पड़ल दरार से दूबेछपरा, उदयी छपरा, गोपालपुर वगैरह गाँवन के लोग दहशत में बा. एह बीच घाघरा अबहियों लाल निशान का उपर बहत बिया. बाढ़ से शिवाला मठिया, गोपाल नगर, मानगढ़, बशिष्ठ नगर वगैरह गाँव बाढ़ का पानी से घेरा गइल बा. कटान के चपेटा में दियारा खरीद, कठौड़ा, बसारिकपुर गोसाइपुर त बड़ले बाड़ी सं, सबले खराब हालात सीसोटार दियारा के बा.\nपिछला दस साल के रिकार्ड तूड़त गंगा नदी बक्सर में लाल निशान पार कर गइल बिया आ अगिला दू दिन ले अउरी बढ़ते जाए के अनेसा बा काहे कि इलाहाबाद आ वाराणसी में पानी के बढ़ाव अबहियो जारी बा. बक्सर का इटाढ़ी प्रखंड में ठोरा नदीओ के पानी लगातार बढ़ल जात बा आ अनेके गाँव एह बाढ़ का पानी से घेरा गइल बाड़ें. अतरौना आ सिकटौना गांव का बीच बनावल चाचर पुलो एह पानी में बह गइल बा. चौसा-रामगढ़ सड़क पर अखौरीपुर गोला आ बनारपुर पानी सड़क का उपर बहत बा.\nपश्चिमी चंपारण के भितहां ब्लाक के भुईधरवा पंचायत में चन्दरपुर पांडेय टोला का लगे पीपी तटबंध पर गंडक नदी के दबाव बढ़ गइला का चलते दर्जनो गाँव के लोग दहशत में जियत बा.\nचारो तरफ से नदियन से घेराइल सारण जिला में बाढ़ का चलते हालात लगातार बिगड़ल जात बा. गंगा के पानी हर घंटा दू सेंटीमीटर का रफ्तार से बढ़ल जात बा. घाघरा नदीओ के जल स्तर में लगातार बढ़ाव होखत बा. एह बीच सोन नदी के पानी में घटती शुरु हो गइल बा. गंडको के जलस्तर में कमी आइल बा. छपरा सदर आ रिविलगंज प्रखंड के करीब आधा दर्जन पंचायत बाढ़ का पानी में बाड़ी सँ. एहमें छपरा सदर प्रखंड के रायपुर बिनगांवा, कोटवा पट्टी रामपुर, बरहरा महाजी अउर मुस्सेपुर पंचायत आ रिविलगंज प्रखंड के प्रभुनाथ नगर, सिताबदियारा आ दिलीया रहिमपुर पंचायत शामिल बाड़ी सँ. प्रशासन एह इलाकन में नाव भेज दिहले बिया.\nभोजपुर जिला के शाहपुर बिहियां में निचला इलाका के गाँवन में बाढ़ के पानी घुस गइल बा आ सैकड़ो परिवार आपन घर बार छोड़ दोसरा जगहा शरण ले लिहले बाड़न.\nTags: आरा, छपरा, बक्सर, बलिया, बाढ़\n«« चिता पर से लाश उठा के पोस्टमार्टम ला भेजल गइल\nफीस से अधिका लिहला का खिलाफ छपरा में आगजनी आ सड़क जाम »»


हिन्दी साहित्यकार केदारनाथ सिंह के गंगालाभ – टटका खबर\nनई दिल्ली, 20 मार्च. हिन्दी के समकालीन कविता आ आलोचना के बेंवतगर हस्ताक्षर डॉ. केदारनाथ सिंह के सोमार का दिने दिल्ली के एम्स में गंगालाभ हो गइल. बतावल जात बा कि डेढ़ महीना पहिले डॉ. केदारनाथ सिंह के कोलकाता में निमोनिया हो गइल रहुवे. ओकरा बादे से ऊ बीमार रहत रहलें आ पेट के संक्रमण का चलते सोमार का राति करीब पौने नौ बजे उनुकर निधन हो गइल.\nबलिया के चकिया गाँव के एगो किसान परिवार में जनमल डॉ. केदारनाथ सिंह 84 बरीस के रहलें आ उनुका एगो बेटा आ पाँच गो बेटी बाड़ी सँ.\nआजु मंगल का दिने उनुकर आखिरी संस्कार उपरी बेरा तीन बजे दिल्ली के लोधी रोड श्मशान भूमि में कइल जाई.\nवरिष्ठ कवि केदारनाथ सिंह हिंदी के अइसन चुनिंदा कवियन में रहलें जिनकर रचनन के दुनिया के तमाम भाषावन में अनुवाद भइल. ऊ हिंदी में लिखत रहलें, दुनियाभर में पढ़ात रहलें बाकिर आपना माईभाषा भोजपुरी के कबो ना बिसरवलें.\nकेदारनाथ सिंह के बनारस आ बनारस हिन्दू विश्वविद्यालय से खास नाता रहल. शुरुआती पढ़ाई के छोड़ दीं त उनुकर सगरी पढ़ाई बनारसे में भइल. एहिजे उनुका त्रिलोचन आ नामवर सिंह जइसन दिग्गज साहित्यकारन के साथ मिलल. सच्चिदानंद हीरानंद वात्स्यायन अज्ञेय केदार नाथ सिंह के कवितन के संकलन तीसरा सप्तक में प्रकाशित कइलें रहलें.\nवाराणसी, गोरखपुर, पडरौना आ दिल्ली में अध्यापन कइला का बाद 1976 से 1999 ले जवाहरलाल नेहरू विश्वविद्यालय के भारतीय भाषा केंद्र में अध्यापन कइलें आ एहिजे एसोसिएट प्रोफेसर बनलें.\nTags: केदारनाथ सिंह, हिन्दी साहित्यकार


मतदान – टटका खबर\nरायपुर 11 नवंबर (वार्ता) छत्तीसगढ के धुर नक्सली इलाका बस्तर के 12 गो सीट समेत 18 गो विधानसभा सीट ला आजु सबेरे से वोट डलाए लागल बा. सुरक्षा बन्दोबस्त पूरा चउकस बा. राज्य के मुख्य निर्वाचन अधिकारी कार्यालय से मिलल जानकारी बतावत बा कि मतदान शांति से चलत बा. बस्तर संभाग के 12 गो आ\nबाहुबलियन के कानून के झाँपड़\nसुप्रीम कोर्ट फैसला दे दिहले बिया कि अब से पुलिस हिरासत में भा जेल में बन्द अपराधी चुनाव ना लड़ पइहें काहे कि चुनाव लड़े वाला के मतदाता होखल जरूरी होला. मतदान के अधिकार कानून से मिलेला आ कानून ओकरा के छिनियो सकेला. जब जेल में बंद आदमी के मतदान के अधिकार ना होला त


बिहार का साथही देशभर के उपचुनाव में केसरिया लहर – टटका खबर\nचुनाव देश-दुनिया बिहार व्यापार\nNov 11, 2020 चुनाव, नीतीश कुमार, बिहार, भाजपा, शेयर बाजार\nबिहार में भाजपा गठबन्हन के जीत आ पूरा देश में भइल उपचुनाव में भाजपा के मिलल शानदार सफलता का खबर का बीच शेयर बाजार के बड़हन आ ऐतिहासिक उछाल के खबर दबा गइल. काल्हु देश के शेयर बाजार एगो नया इतिहास बनावत अबले के सबले ऊँच निशाना लगा दिहलसि. बीएसई सेंसेक्स पहिला बेत 43277 अंक के पार क गइल त नेशनल स्टॉक एक्सचेंज के निफ्टी 12631 अंक के निशान छू लिहलसि. तकनीकि चार्ट देखि के लागत बा कि अबहीं अउर बढ़त के संभावना मौजूद बा. बाकिर तेज उछाल का बाद निवेशक अगर मुनाफा वसूले के म बना लेसु त थोड़ बहुत गिरावटो होखे से इंकार ना कइल जा सके. अबकी का उछाल का पाछे कोरोना के टीका बने के खबर बावे बाकिर चूंकि कहिया ले ई टीका आम आदमी ले चहुँपी एह पर संशय बरकरार बा जवना चलते उत्साह में कमी आ सकेला.\nबिहार में एक्जिट पोल के एक्जिट के राह देखावत भाजपा गठबन्हन बहुमत के आंकड़ा हासिल क लिहलसि आ नीतीश कुमार के फेरु से मुख्यमंत्री बनल तय हो गइल बा. हालांकि गठबन्हन में अब जदयू के दुसरका जगह पर ठेल के भाजपा पहिला नंबर पर आ गइल बिया. एह चलते भाजपा में सुगबुगाहट होखल स्वाभाविक बा कि मुख्यमंत्री सबले बड़का गोल के नेता बने के चाहीं. संजोग से सुशील मोदी से भाजपा के कार्यकर्तन के नाराजगी देखत ई मांग ढेर जोर ना पकड़ पाई. भाजपा के माथ नेता पहिलहीं कह चुकल बाड़ें कि नीतिशे मुख्यमंत्री बनीहें.\nदेश भर में पसरल दस गो राज्यन में 58 सीटन पर भइल उपचुनाव में भाजपा 49 गो सीट जीत के आपन ताकत देखा दिहले बिया. कोरोना काल में भाजपा सरकारन के कइल कामो ओकरा हक में आइल बा. यूपी में कांग्रेस आपन तुरुप के इक्का प्रियंका वाड्रा के निर्देशन में चुनाव लड़ले रहुवे आ ओकरा सगरी उमादवारन के जमानत जब्त हो गइल. एह उपलब्धि के मुकाबला राहुल गाँधी के बिहार में मिलल सफलते से कइल जा सकेला. बाकिर कांग्रेस में एह भाई बहिन का खिलाफ कुछ बोले के बेंवत केहू में नइखे, आ जे अगर केहू मुँह खोलल त ओकरा के निकाल फेंकहूं में कांग्रेस देरी ना करी.


परहेज करे आ ना करे वाला लोग – Anjoria\nFebruary 6, 2014 Editor लस्टम पस्टम 0\nपरहेज के माने होला कि नुकसान करे वाला अउर जउन चीज बादी होखे तउना के सेवन ना कइल अउर सबूर राखल, दोष, पाप कइला अउर खराब आदत से बचल. एही के लोग परहेज कहेला आ जे नियम धरम से रहेला, परहेज करे वाला होला, ओकरा के लोग रहनी कहेला.\nउपर बतावल कुल बात के एक बेर फेर पढ़ जाईं कि परहेज के इहे माने होला आ कि कुछु आउर. परहेज हरमेशा नुकसान करे वाला चीजन के करे के चाहीं. एही खातिर केतना रकम के रहनी लोग भेंटाला. अधिकारी लोग कामे से परहेज करेला. वैज्ञानिक लोग आ योगी लोग बाल कटवला से परहेज करेला. कवि-लेखक लोग घर के काम कइला से परहेज करेला लोग, ओही तरे वकील लोग सच बोलला से. पाकिस्तान भरसक भारत से परहेज करेला अउर पाकिस्तान से भारत. ईमानदार लोग घूस लेहला से परहेज करेला. रहनी लोग बीड़ी सिगरेट से परहेज करेला अउर नशेड़ी लोग ‘मद्यपान-निषेध’ के बोर्ड से, प्रकाशक अउर संपादक लोग नवका लेखकन के छपला से. सरनीमा के हीरो आ हीरोइन लोग इनकम टैक्स देहला से परहेज करेला. मास्टर जी लोग क्लास में पढ़वला से परहेज करेला, बाकि ट्यूशन पढ़वला से परहेज ना करे लोग. जउन हो पढ़कुआ लोग पढ़ला से परहेज करेला. नेता लोग विधान परिषद अउर राज्यसभा खातिर होखे वाला वोट से भरसक परहेज करेला. सब सास अपना पतोह से वइसहीं परहेज करेली, जइसे सौतेली माई अपना सौतेला बेटा-बेटी से. बूढ़ लोग छोकरन से परहेज करेला अउर माडर्न जमाना के बेटा-बेटी अपना माई-बाप से परहेज करेला. अपना महीना भर के तनख्वाह से घर चलाये वाला स्वाभिमानी लोग कर्जा लेहला से परहेज करेला. बाकि दहेज लेहला से कउनो बेटा बेचवा परहेज नाहीं करेला. बिलाई जइसे कुकुरे से परहेज करेले वइसहीं कुकुर भरसक बिलारे से. चीनी के बेमारी वाला लोग मिठाई से परहेज करेला बाकी कउनो डॉक्टर अइसन मरीजन से परहेज ना करे. देश के भलाई से परहेज करे वाला लोग अपना लाभ से वइसहीं परहेज ना करे, जइसे कि गठबंधन सरकार चलाये वाली पार्टी सब अपना में परहेज ना राखेलीं सन. बैपारी लोग ईमानदारी से परहेज करेला लोग बाकि ‘वन टू का फोर’ बनइला से परहेज नाहीं करे लोग. पुलिस पाकिटमारन से अउर रेलवे के टीटी लोग बिना टिकस चले वाला लोग से परहेज कइए नहीं सकेला. नुकसान देवे वालन चीज से परहेज कइल होशियारी ह अउर परहेज कइल नीमन बात बा, बाकी रउआ केकरा से परहेज करेनीं ?\nअगराइल आदमी आ जरत अगरबत्ती (बतकुच्चन – १४६)\nविराज भट्ट आ रिंकू घोष के “इ कईसन प्रथा” १४ फरवरी से मुंबई मे


टटका खबर (मंगल, 25 अगस्त 2015) – टटका खबर\nअहमदाबाद के सरदार पटेल सार्वजननिक प्रशासन संस्थान से ट्रेनिंग कर के आइल नयका आईएएसन का साथे दिल्ली में प्रधानमंत्री मोदी\nबिना बात भइले आ बीचे में कनेक्शन कटे से परेशान लोग के चिन्ता के आवाज देत प्रधानमंत्री एह पर चिंता जतावत अपना मंत्रियन से कहलन कि एह समस्या से निजात दिआवल बहुते जरूरी बा. साथही देश में डिजिटल क्रांति खातिर ढांचागत प्रगति पर धियान दीहल जाव. तीन साल का भीतर देश के हर गाँव के बिजली चहुँपावे के लक्ष्य पूरा करावे पर जोर देत एकरा प्रगति पर नजर राखे के कहलन.\nशेयर बाजार में सोमार का दिने आइल बड़हन गिरावट के बारे में भारतीय रिजर्व बैंक के डिप्‍टी गवर्नर एस एस मूंदडा के कहना बा कि एहमें घबराए वाला कवनो बात नइखे. ई समस्या थोड़ दिन के बा आ दुनिया भर के अर्थव्‍यवस्‍थन के आपस में जुड़ल रहला से पैदा भइल बा. आजु मंगल का दिने शेयर बाजार में उथल पुथल का बावजूद आखिर में बाजार चढ़ के बंद भइली सँ. सेंसेक्स में 291 अंक आ निफ्टी में 72 अंक के बढ़ोतरी भइल. जबकि चीन के शेयर बाजार में आजुऔ 7.6 प्रतिशत के अउर गिरावट आइल.\nकेन्द्र सरकार के कहना बा कि ऊ जीएसटी जइसन जरूरी विधेयक पारित करावे खातिर संसद के मानसून सत्र के दुसरका सेशन बोलावे का बारे में सोचत बिया. एकरा खातिर विपक्ष से बातचीत चलत बा. कांग्रेस नेता जयराम रमेश के कहना बा कि उनकर पार्टी जी एस टी विधेयक में कुछ संशोधन करा के एकरा के पारित करवा सकेले.\nदेश में धार्मिक जनगणना के आंकड़ा मंगल का दिने उजागर कर दीहल गइल. एह जनगणना में हिन्दूवन के गिनिती लगातार घटल बा जबकि मुसलमानन के संख्या में बढ़ोतरी होखल जात बा. अब देश में हिन्दू 96 करोड़ 63 लाख, मुसलमान 17 करोड़ 22 लाख, ईसाई2करोड़ 78 लाख, सिख2करोड़ 8 लाख, बौद्ध 84 लाख आ जैन समुदाय के लोग 45 लाख हो गइल बा.\nएक रैंक एक पेंशन खातिर आमरण अनशन पर बइठल एगो अउरी पूर्व सैनिक के स्‍वास्‍थ्‍य बिगड़ला का बाद अस्‍पताल में भरती करावे के पड़ल. काल्हु रिटायर्ड कर्नल पुष्पेन्द्र सिंह के अस्पताल में भरती करावे के पड़ल रहे. एह बारे में आजु केन्द्री गृह मंत्री राजनाथ सिंह आ रक्षा मंत्री मनोहर पर्रिकर के बइठल चल रहल बा जवना में अजीत डोभालो मौजूद बाड़न.\nगुजरात में पाटीदार समाज के नेता हार्दिक पटेल के अहमदाबाद के जी एम डी सी मैदान से कुछ देर ला गिरफ्तार कर लिहल गइल काहे कि ऊ बिना इजाजत आमरण अनशन पर बइठल रहले. एह मुद्दा पर आन्दोलन में शामिल अधिका लोग हार्दिक के फैसला के खिलाफ हो गइल आ कहल कि ई हार्दिक के निजी फैसला बा जवना से ऊ लोग सहमत नइखे. बाद में हार्दिक के छोड़ दीहल गइल.\nमध्यप्रदेश आ राजस्थान के स्थानीय निकाय चुनावन में भाजपा के मिलल बड़हन सफलता का बाद आजु मंगल का दिने कर्नाटक के वृह्त बंगलुरू महानगरपालिका परिषद के चुनावो में भाजपा के बहुमत मिलल बा. भाजपा 101 सीट आ कांग्रेस 76 सीट पर जीतल बाड़े. कर्नाटक में कांग्रेस के सरकार बिया.\nबिहार के मुख्‍यमंत्री रहल जीतन राम मांझी आजु बिहार विधान परिषद के सदस्‍यता से इस्‍तीफा दे दिहले. ऊ जदयू के सदस्यतो छोड़ दिहलन.\nयूपी में नया लोकायुक्त के बहाली ले के राज्यपाल राम नाईक आ प्रदेश सरकार का बीच गतिरोध बनले बा. सरकार चाहत बिया कि सेवानिवृत्त न्यायाधीश रवीन्द्र सिंह यादव के लोकायुक्त बनावल जाव आ राज्यपाल चउथो बेर एह फाइल के वापस कर दिहले.\nगाजीपुर जिला के जखनिया विधानसभा क्षेत्र के झोटना गांव में तीन करोड़ रूपिया लगा के बिजली उपकेन्द्र बनावल जाई. ओहिजा के विधायक सुब्बा राम मंगल का दिने एकरा ला भूमि पूजन कइलन आ बतवलन कि केन्द्र सरकार एकरा ला धनराशि जारी क दिहले बिया.\nपिछला 20 अगस्त का दिने गोरखपुर में एगो वकील के हत्या भइला का खिलाफ मंगल का दिने गोरखपुर बन्द रहल. वकील लोग मुख्यमंत्री आ पुलिस प्रशासन के खिलाफ नारा लगावत शहर में जुलूस निकलले.\nबिहार के सगरी विश्वविद्यालयन में अब से पी.जी. में दाखिला लेबे वाली छात्रा लोग के कवनो फीस ना देबे के पड़ी. राज्य सरकार एह बाबत आदेश सगरी विश्वविद्यालयन के भेज दिहले बिया. बाकिर वोकेशनल कोर्स में पीजी करे वाली छात्रा के फीस देबे के पड़ी.\nहिन्दुस्तानी अवामी मोर्चा के राष्ट्रीय अध्यक्ष जीतन राम मांझी बतावत बाड़े कि प्रधानमंत्री नरेन्द्र मोदी के 1 सितंबर का दिने होखे वाला भागलपुर रैली का बाद एनडीए घटक दलन का बीच सीटन के बंटवारा हो जाई.\nमंगल का दिने स्टार इंडिया के सीईओ रहल पीटर मुखर्जी के मेहरारू इंद्राणी मुखर्जी के मुंबई पुलिस उनकर अपने बहिन के हत्या करे का मामिला में गिरफ्तार क लिहलसि. हत्या का बाद ओकर लाशो गायब कर दिहले रही इंद्राणी.\nभारत-पाकिस्तान के बीच बातचीत बहाल करावे में अपना कवनो भूमिका से अमेरिका साफ इनकार करत कहले बा कि एह बारे में कवनो फैसला एही दुनू देशन के नेता लोग के करे के बा.\nनेपाल में सोमार का दिने भड़कल हिंसा का बाद बिहार से सटल सीमा के बन्द करत नेपाल भारत के लोग के आवे पर रोक लगा दिहले बावे. एह बवाल में नाहियो तो पचास लोग के मौत भइल बा आ इलाका तनाव में बा. सबले अधिका हिंसा बिहार से सटल रौतहट आ सरलाही जिला में भइल बा. बीरगंज, गौर, मलंगवा, आ जनकपुरो में हालात तनाव के बा.\nबलिया शहर के इंदू मार्केट के पीछे एगो कपड़ा दुकान से कपड़ा चोरावत चार गो औरतन के सीसीटीवी का मदद से पकड़ लीहल गइल. 22 अगस्त का दिने पाँच गो मेहरारू कपड़ा खरीदे चहुँपल रहली आ कुछ कपड़ा अपना झोरा में चोरा के निकल गइल रही सँ. बाद में जब एक बंडल सूट के कपड़ा गायब मिलल त सीसीटीवी देखल गइल आ एह औरतन का बारे में जानकारी मिलल.\nदिल्‍ली के मुख्‍यमंत्री अरविन्‍द केजरीवाल आजु प्रधानमंत्री नरेन्‍द्र मोदी से भेंट कइलन. उनका साथे दिल्ली के उपमुख्यमंत्री मनीष सिसोदियो मौजूद रहले. केजरीवाल कहलन कि अगर केन्द्र सरकार साथ देव त ऊ दू साल में दिल्ली के चमका दीहें.


October 9, 2011 Editor मनोरंजन 1\nभोजपुरी के मेगा स्टार मनोज तिवारी के फिल्म “बंधन टूटे ना” के हरियाणा में चलत अंतर्राष्ट्रीय फिल्मोत्सव में शामिल कइल गइलबा. एह फेस्टिवल में इंगलैण्ड, जर्मनी, रोमानिया, रूस आ कोरिया समेत सत्तर देश के फिलिम देखावल जाई. भोजपुरी के अकेला फिल्म बंधन टूटे ना के एह महोत्सव में शामिल कइल गइल बा. चंडीगढ़ से नब्बे किलोमीटर दूर यमुनानगर में चलत एह फेस्टिवल में मनोज तिवारी के मुख्य अतिथि का रूप में बोलावल गइल बा. (शशिकांत सिंह)\nहिन्दी उपन्यास पर बनल भोजपुरी फिल्म “सईयाँ ड्राइवर बीबी खलासी” भोजपुरी सिनेमा में एगो नया दौर चलावे के कोशिश करी जवना से कि फिलिमन के कथा, पटकथा आ संवाद के स्तर सुधारल जा सके. रामधारी सिंह दिवाकर के लिखल उपन्यास “माखनपोखर” पर एह फिल्म के कहानी आधारित बा. मुख्य भूमिका रिंकू घोष आ नवोदित अभिनेता अनुज गुप्ता के बा.(प्रशान्त निशान्त)\nएह नवरात में माहिया इंटरटेनमेंट के अलबम “जय माँ वैष्णवी” रिलीज भइल. एह हिन्दी वीडियो अलबम में गीत अदालत साहिल के लिखल आ संगीत अनुराग सिन्हा के सजावल ह. निर्देशन अनिल राज कइले बाड़न. अलबम में कुल आठ गो गाना बाड़ी सँ.(रंजन सिन्हा)\nभोजपुरिया सिनेमा के मशहूर निर्माता कंपनी आदि शक्ति इंटरटेनमेंट के जलवा एहु साल बरकरार लउकत बा. एह कंपनी के एह साल दिलजले, दुश्मनी, लड़ाई ल अँखिया ए लौंडे राजा सुपर हिट रहली सँ त गुंडईराज के गिनिती हिट फिल्मन में भइल. “मर्द नं एक” फिल्मो बढ़िया बिजनेस कर देखवलसि. एह घरी आदिशक्ति के रविकिशन अभिनीत आ राजकुमार पाण्डेय निर्देशित फिल्म “पियवा बड़ा सतावेला” फ्लोर पर बा.(प्रशान्त निशान्त)\nभोजपुरी निर्माता लोग के शिकायत रहेला कि औरत सभ फिलिम देखे ना आवेली. बाकिर पिछला दिने एह शिकायत के झूठिलावत मेहरारूवन के बड़हन भीड़ छपरा के शिल्पी सिनेमा पर जुटल जहाँ “कभी आवे ना जुदाई” के प्रदर्शन होखे वाला रहे. सबेरे साढ़े आठ बजे से फिल्म के प्रदर्शन शुरू भइल रहे तबहियो ई भीड़ जुटल. एह फिल्म में पहिला बेर भोजपुरी सिनेमा में रेड वन कैमरा के इस्तेमाल भइल बा. निर्देशक विवेक कुमार राव के एह फिल्म के मुख्य कलाकार बाड़े पंकज केसरी, प्रियंका पाठक, सेजल शर्मा, रजा मुराद, इसरत अली आ विनय बिहारी जइसन सधल कलाकार. एह फिल्म के निर्मात्री प्रिया भट्टाचार्य के कहना बा कि ई फिलिम भोजपुरी सिनेमा के खराब बन गइल छवि के तूड़ी आ लोग परिवार संगे भोजपुरी फिलिम देखे आवे लागी. (शशिकांत सिंह)\nभोजपुरी के स्टार अदाकारा अक्षरा सिंह महबीर बैनर तले बने जा रहल फिलिम “महारानी” में महारानी के माथ भूमिका करीहें. पिछला दिने एकर घोषणा निर्माता रामानन्द चौधरी मुंबई में कइलन. विराज भट्ट फिल्म के नायक रहीहें. फिल्म में नौ गो गीत बाड़ी सँ जवना के रिकार्डिंग करावल जा रहल बा. फिल्म के शूटिंग बिहार आ युपी में करावल जाई.(संजय भूषण पटियाला)\nमनोहर एस झा के भोजपुरी फिल्म “मेहरारू चाहीं मिल्की व्हाइट” के शूटिंग पूरा हो गइल बा आ अब एहपर पोस्ट प्रोडक्शन के काम हो रहल बा. एह रोमांटिक पारिवारीक फिल्म में रानी चटर्जी आ प्रियेश सिन्हा मुख्य कलाकार बाड़े आ एकर पूरा शूटिंग मुंबईये में करावल गइल बा. एकर दू गो आयटम नम्बर सीमा सिंह आ पुर्णिला राय पर फिल्मावल गइल बा.(संजय भूषण पटियाला)\nइंडस सिने प्रोडक्शन प्रा॰लि॰ का बैनर में निर्माता जय विजय सिंह, अरुणेश आ अनिल कुमार त्रिवेदी के फिल्म “दामाद चाहीं फोकट में” जल्दिये रिलीज होखे वाला बा. एकर निर्देशन कइले बाड़न बाल किशन सिंह. एकर आठ गो गीत सतीश तिवारी आ महेश कुमार के लिखल बा जवना के संगीत दिहले बाड़े के॰रत्नेश. बाल किशन सिंह का निर्देशन में बने वाली ई पहिला फिलिम हवे. उनुकर दोसरकी फिल्म “गबरूआ भाग गइल” बने वाला बा. दामाद चाहीं फोकट में के मुख्य कलाकार हउवें विनय आनन्द, नैना ओम, राजेश सिंह, श्वेता मिश्रा, सोनम अरोड़ा वगैरह.(संजय भूषण पटियाला)\nअंडरवर्ल्ड डॉन दाउद इब्राहिम आ छोटा राजन के दुश्मनी अब भोजपुरियो सिनेमा का परदा पर देखावल जाई. एह फिल्म के नाम बा “दंगल” जवना के मुहुर्त पिछला दिने मुंबई का अंधेरी में चारबंगला, म्हाडा में करावल गइल. मकबूल आ दिवाकर कुमार के बनावल एह फिलिम के निर्देशन करीहें श्रीधर शेट्टी. अंडरवर्ल्ड डॉन का भूमिका में विनय आनन्द बाड़न.मकबूल के कहना बा कि अबहीं फिल्म खातिर रिसर्च हो रहल बा आ ओकरे पर फिल्म आधारित होखी. शूटिंग यूपी आ बिहार में करावल जाई. (शशिकांत सिंह)\nएह नवरात्रि में भोजपुरी मेगास्टार आ लोक गायक मनोज तिवारी “मृदुल” के नया अलबम “माता ने बुलाया है” के लांचिंग दिल्ली के छतरपुर धाम में एगो धार्मिक कार्यक्रम में कइल गइल. एह अलबम में मनोज तिवारी का साथे प्रमोदो पाण्डेय के आवाज बा. एह अलबम के शूटिंग बनारस में भइल रहे. बिकॉन म्यूजिक एह अलबम के देश के हर कोना आ विदेश तकले पहुँचवले बा.(शशिकांत सिंह)\nपिछला कई दिन से अतिव्यस्तता का चलते नया सामग्री समय पर ना दिहल जा सकल रहे. अब या त ऊ सगरी सामग्री छोड़ दिहतीं या एह तरह संक्षेपे में सही बाकिर रउरा सभ का सामने परोस दीं, इहे विकल्प रहे. एहहालाता में हम एह विकल्प के चुनले बानी. जइसहीं खबरन के बैकलाग खतम हो जाई फेर से विस्तार में खबर दिहल शुरू कर दिहल जाई.\nNAVJOT KUMAR KARN\nmanoj tiwari is no.1 actor and singer of bhojpuri cinema


लेकिन पिंकिया कहाँ बिया? – Anjoria\nलेकिन पिंकिया कहाँ बिया?\nअक्टूबर 2, 2013 भोजपुरी, लोक कवि अब गाते नहीं\nयाद पड़त बा. ओह दिन खबर पढ़ले रहीं कि बालेसर ना रहलें. बालेसर का बारे में जानकारी बटोरे खातिर नेट हँउड़े लगनी त दयानंद पाण्डेयजी के लिखल एगो लेख पर नजर पड़ल. पढ़े लगनी त मन लाग गइल. खोजला पर पांडे जी के फोन नंबरो मिल गइल आ फोन कर के पूछ लिहनी कि का लोक कवि अब गाते नहीं के भोजपुरी अनुवाद क के हम अँजोरिया पर लगा सकीलें. दयानंद जी तुरते हं क दिहनी आ हम शुरू हो गइनी अनुवाद करे में.\nतब अइसन ना लागल रहे कि महीनो बीत जाई एह उपन्यास के भोजपुरी करे में. बाकिर लागल आ अनेके महीना लाग गइल. कबो कबो त महीनन बीत जावे दू कड़ियन के अनुवाद का बीच. सबले लमहर देरी भइल जब छह सौ चार वाला मुकदमा के क्षेपक आ गइल. हमरा ई क्षेपक कहानी के प्रवाह रोकत लागल आ एही से हिम्मत ना होखे कि आगे बढ़ीं. अँजोरिया के मेहरबान पाठको लोग के कृपा रहल जे कबो केहू शिकायत ना कइल. केहू ना कहल कि अगिला कड़ी आवे में देरी काहे होखत बा. आ हमरा मन में इहे सवाल गूंजल करे कि “पिंकिया कहाँ बिया?” का हो गइल बा हमनी भोजपुरियन के? भोजपुरी के धंधा करे में त बहुते लोग लागल बा. तरह तरह के नारे बाजी, सम्मेलन, शोशा होत रहेला. भोजपुरी के श्लील बनावेवाला लठधरो लोग के कमी नइखे बाकिर केहूका लगे ई सोचे के समय नइखे कि “पिंकिया कहाँ बिया””\nपिछला दस साल से अँजोरिया चलावल आवत बानी. लोग कहल कि अँजोरिया फिल्मी पत्रिका जइसन होखल जात बिया त हमहू पिंकिया के लुकवा दिहनी दोसरा अध्याय में. अँजोरिया के भोजपुरी साहित्य आ सरोकारे ले बान्ह के राख दिहनी. बाकिर कतना लोग बा जेकरा भोजपुरी के चिंता बा, भोजपुरी से लगाव बा? बाँगे खातिर बँगात रहेला कि बीस करोड़ लोग के भाषा हिय भोजपुरी. अब त उहो गिनिती लोग पचीस करोड़ ले चहुँपा दिहले बा. पूछ दीं कि तनी सिलसिलेवार आकंड़ा दे के त बताईं कहाँ बाड़े ई पचीस करोड़ भोजपुरिया? मारीशस के भोजपुरी. सुरीनाम के भोजपुरी बूझले ना बुझाई. काहे कि ओह लोग के भोजपुरी आ हमहन के भोजपुरी में बहुते अंतर आ गइल बा. सुरीनाम वाले त शान से अपना भाषा के सुरीनामी कहेलं आ हमरा एह बात से खुशी बा नाराजगी ना कि लोग भोजपुरी के काहे छोड़ दिहल. दोसरे रूप में सही बाकिर सूरीनामो में भोजपुरी जिंदा बिया एही से संतोष कर लीहिलें. बाकिर हमनी के देश के भोजपुरिया भाई लोग त बस इहे खोजत रहेला कि “पिंकिया कहाँ बिया?”\nरउरा सभे जानी भा ना, हमरा त मालूम होखबे करेला कि रउरा में से कतना लोग भोजपुरी साहित्य आ सरोकार पढ़े देखे आवेला आ कतना लोग पिंकिया के खोजत! अगर भोजपुरी साहित्य आ सरोकार से मतलब रहीत त आजु देस में अनेके भोजपुरी पत्रिका रहतीं स, ढेर ना त एगो दू गो अखबारो रहती सँ. पचीस पचास गो साइटो रहती सँ. बाकिर का हाल बा? अकेले मन घबराए लागल त मजबूरन सुधीर भाई के फोन करे के पड़ल कि अरे भाई मैदान में बनल रहीं. सुधीर भाई के राय विचार से हम सहमत होखीं भा असहमत, उहाँ के भोजपुरी से लगाव के हम इज्जत करीलें. सुधीर भाई भोजपुरी ला चिंतित रहेनी बाकिर जब हालात अइसन हो जाव कि जेकरा ला चोरी करीं उहे कहे चोर त बात दोसर हो जाला.\nगलत के गलत कहे में सुधीर भाई जइसन हिम्मत दोसरा केहू में नइखे भोजपुरी में. हम त लाजे लिहाजे, झँझट से दूर रहे का इरादा से फरके रहल चाहीलें. बाकिर सुधीर जी के का मिलल? परेशानी छोड़. अलग बात बा कि उनुका एह परेशानीओ से परेशानी ना भइल, लोग के उदासीनता से दुख जरूरे भइल. अपना दस साल के अनुभव से हम अतना त बढ़िया से जान गइल बानी कि एहिजा केहू केहू से सटे वाला नइखे. तरह तरह के लोग से भेंट मुलाकात भइल, कुछ दिन ले निबहल बाकिर फेरू सभे आपन आपन राह ध लिहल. काहे कि हम अपना मजबरी से बइठक सम्मेलन में आ जा ना पाईं. विरुदावली गावे के फुरसत नइखे. भोजपुरी के कर्णधारन के जयकारा लगावे के आदत नइखे. हँ भोजपुरी सिनेमा वाला लोग के ले दही जरूरे बाँटत रहीलें काहे कि जानत बानी कि उहे कैप्सूल के आवरण ह जवना का भीतर काम वाली दवाई दिहल जा सकेला. अँजोरिया के साहित्य आ सरोकारो देखे कुछ लोग आ जाला तब.\nसोचौं इमानदारी से. कतना भोजपुरी प्रकाशन जीयत बाड़ी सँ? पत्र पत्रिका खरीद के पढ़े होखी. माँग के तबहियें पढ़ पाएब जब राउर कवनो हित मीत ओह के खरीदत होखे भा अगर कहीं छापत छपवावत होखे त सोना में सुहागा. बाकिर भोजपुरी के कर्णधारन के बतावल पचीस करोड़ भोजपुरिया केने बाड़े, कवना साइट पर जालें, का पढ़ेलें का पसंद करेले?\nसर्च क के देख लीं भोजपुरी माने गीत गवनई. सौ में निनान्बे साइट गीत गवनई वाली मिली. फिलिम वाली साइट मिलिहें स बाकिर हिंदी भा अंगरेजी में. हर कुछ दिन पर कवनो ना कवनो साइट धूमकेतु का तरह उगेला भोजपुरी के आसमान पर बाकिर फेर धीरे धीरे बिलाए लागेला. काहे। काहे कि लोग के भोजपुरी पढ़े लिखे के आदत नइखे रहि गंइल. भोजपुरी के सगरी चिंता अंगरेजी भा हिंदी के गटरपटर में होखेला. अगर रउरा भोजपुरी लिख ना सकीं, पढ़ ना सकीं, समुझ ना सकीं त फेर भोजपुरी के बकस काहें नइखीं देत? काहे एकरा फिकिरे दुबराइल जात बानी? छोड़ दीं भोजपुरी के ओह लोग के भरोसे जे भोजपुरी जीयत बा, भोजपुरी सोचत बा, भोजपुरी में बोलत बतियात बा. ओकरा के श्लील बनावे में आपन जान मत गँवाईं.\nहम त बस इहे सोचत बानी कि पिंकिया कहाँ बिया? कइसे ओकरा के नचा बझा के भीड़ जुटा लीं. बा रउरा मालूम कि पिंकिया कहाँ बिया?\nहँ अगर रउरा दयानंद पाण्डेय जी के लिखल हिंदी के आंचलिक उपन्यास “लोक कवि अब गाते नहीं” के भोजपुरी अनुवाद ई बुक का रूप में चाहीं त आजुए अपना इमेल से हमरा के मेल भेजीं. एही बहाने हमहूं देखीं कि कतना लोग बा जिनका रुचि बा एह भाषा में.\nआ अगर अब ले पूरा उपन्यास पढ़ले नइखीं त कम से कम अब पढ़ल शुरु कर दीं. अंजोरिया पर भोजपुरी के तीन गो उपन्यास प्रकाशित बाड़ी सँ. रउरा कवगो पढ़ले बानी ओहमें से?\nअँजोरिया वेब परिवार


टटका खबर, (बुध, 18 मार्च 2015) – टटका खबर\nMar 18, 2015 News in Bhojpuri, उत्तर प्रदेश, टटका खबर, बिहार\n(मंगल, 17 मार्च के खबर)\nलोकसभा चुनाव में आपन जमीन गँवा चुकल कांग्रेस जमीन के राजनीति क के आपन गँवावल जमीन पावे का आशा में आ बाकी विपक्ष ओकर पोंछ ध के वैतरणी पार करे का उमेद में आजु संसद भवन से पैदल राष्ट्रपति भवन तक मार्च कइल लोग. सोनिया गाँधी दावा कइली कि एह विधेयक के कवनो हाल में पास ना होखे दिहल जाई. आल इंडिया अन्‍ना डीएमके, बीजू जनता दल आ बहुजन समाज पार्टी एह जुलूस में शामिल ना रहलें.\nकरिया कमाई से आ कमाई के करिया बनावत बिटोरल धन पर अंकुसा लगावे खातिर बने वाला कानून के आजु केन्द्रीय मंत्रीमण्डल मंजूरी दे दिहलसि. एह विधेयक के संसद के मौजूदे सत्र में पेश कइल जाई. एह कानून के सबले खास बात ई बा कि पहिला बेर करिया धन राखे वाला के जेल के सजा दिहल जा सकी. अब ले लोग थोड़ बहुत जुर्माना दे के बाँच जात रहुवे.\nदेश-विदेश में अपना सवाद खातिर मशहूर बिहार के लीची से अब वाइन बनावल जाई. अबहीं अकेले चीन अइसन वाइन बनावेेला. लीची से बने वाला वाइन बहुते उम्दा किस्म के होखेला आ वाइन में अल्कोहल के मात्रा ह्विस्की भा रम का मुकाबले बहुते कम होला.\nएगो अमेरिकी अधिकारी के दावा बा कि अमेरिका का तरफ से मुंबई हमला के योजना बनावे वाला लखवी का खिलाफ पुख्ता सुबूत पाकिस्तान के दिहल जा चुकल बा.\nसुप्रीम कोर्ट सरकारी नौकरियन में जाट समुदाय के दिहल जाए वाला आरक्षण के रद्द क दिहलसि आ कहलसि कि सामाजिक पिछड़ा होखला का बावजूद जाट लोग शैक्षिक आ आर्थिक रुप से पिछड़ा नइखे आ एह लोग के आरक्षण मिलला से असली पिछड़ा समुदाय के नुकसान होखी. जबकि जाट समुदाय के कहना बा कि जब यादव आ गुर्जर समुदाय के आरक्षण दिहल जा सकेला आ जाटो समुदाय के पूरा हक बा आरक्षण लेबे के.\nबंबई शेयर बाजार में दू दिन बाद आज लिवाली देखल गइल आ सेंसेक्स 299 अंक बढ़ के अउर निफ्टी 90 अंक बढ़ के बंद भइल. खास क के फार्मा, पूंजीगत सामान, एफएमसीजी, टिकाऊ उपभोक्ता सामान, रिफाइनरी, धातु आ बैंकिंग शेयर में लिवाली देखल गइल.\nबिहार विधानसभा में केंद्रीय मंत्री स्मृति जुबिन ईरानी का बारे में एगो राजद विधायक के बेहूदा टिप्पणी का बाद बवाल हो गइल आ कुरसी फेंका फेंकी के नौबत आ गइल. बाद में राजद विधायक दल के नेता अब्दुल बारी सिद्दिकी अपना गोल के एह विधायक के बोल के निंदा कइलन. विधायक के कहल बात कार्यवाही से निकाले के आदेश दिहलन विधानसभा अध्यक्ष उदय नारायण चौधरी.\nपश्चिम बंगाल के नदिया में एगो कान्वेंट के नन का साथे सामूहिक दुष्कर्म का मामिला में चर्च के सबले बड़का संस्था वेटिकन का तरफ से भारत के राजनीति में गलत तरीका से दखल देबे के कोशिश करे आ देश के सांप्रदायिक माहौल खराब करे के कोशिश होखत बा. कई साल के यूपीए राज में ईसाई समुदाय के बढ़ल राजनीतिक रसूख में कमी आवत देख वेटिकन परेशान हो गइल बा आ कवनो तरह से दुनिया में देश के माहौल खराब बतावे देखावे में लागल बा. दोष बंगाल के सरकार पर लगवते त दोसर बात रहीत बाकिर दोष केन्द्र सरकार पर लगावल जात बा.\nसंसद के दुनू सदन से रेल बजट 2015-16 के पारित क दिहल गइल. लोकसभा पहिलही पास क देले रहुवे, राज्यसभा से मंगल का दिने मंजूर हो गइल रेल बजट.\nकर्नाटक में एगो ईमानदार आईएएस अधिकारी डी के रवि के संदेह वाला मौत का मामिला में भाजपा विधायक विधानसभा में सगरी रात धरना दिहें. कर्नाटक सरकार एह मामिला के सीबीआई के नइखे दिहल चाहत.\nविश्‍वकप क्रिकेट टूर्नामेंट में बुध का दिने पहिलका क्‍वार्टर-फाइनल मुकाबला सिडनी में दक्खिन अफ्रीका आ श्रीलंका के बीच होखे वाला बा.\nयूपी के प्राथमिक विद्यालयन के सत्र अबसे जुलाई का बजाय अप्रैल महीना से शुरु होखल करी. एह बात के एलान बेसिक शिक्षा मंत्री राम गोविन्द चौधरी विधानसभा में कइलन. कहलन कि निजी विद्यालयन के फीस पर सरकार के कवनो नियन्त्रण के इंतजाम नइखे.\nयूपी के राज्यपाल राम नाईक आज गोरखपुर के हनुमान प्रसाद पोद्दार कैंसर इन्टीच्यूट एण्ड रिसर्च सेंटर के डाइग्नोस्टिक ब्लॉक के उद्घाटन कइलन. ऊ आज गोरखपुर के मदन मोहन मालवीय तकनीकी विष्वविद्यालय में आयोजित एगो समारोहो में शामिल भइलन.\nबिहार में मैट्रिक के परीक्षा मंगल का दिन से बिना कवनो अमंगल शुरु हो गइल. राज्य भर में 1217 केन्द्र पर ई ईम्तिहान लिहल जात बा. कई जगहा नकल करत परीक्षार्थियन के पकड़इला के खबर बा.\nकैमूर जिले के मोहनिया थाना के जीटी रोड पर एगो निजी स्कूल के निदेशक के गोली मार के मुआ दिहल गइल. अपना बेटा के मैट्रिक इम्तिहान दिवा के ऊ लवटत रहलें तबहियें मोटरसाइकिल से आइल हत्यार ऊनुका के गोली मार दिहले. बाद में लोग जम के बवाल काटल आ चार गो पुलिस गाड़ियन के आग लगा दिहल.\nकैमूर आ बक्सर जिला मंगल का दिने आपन स्थापना दिवस मनवले. एही दिने साल 1991 में रोहतास से अलग क के कैमूर बनावल गइल रहे. आ पचीस साल पहिले बक्सर के जिला बनावल गइल रहुवे.\nरोहतास जिला के अगरेर इलाका के मोकर गांव का लगे सासाराम-पटना रोड पर सबेरे एगो बस से कचरा के दू गो औरतन के मौत हो गइल आ दू जनी घवाहिल हो गइली. बाद में लोग दू घंटा ले सड़क जाम क दिहल.


भाजपा में घुसे खातिर दलबदलुअन के दौड – टटका खबर\nJan 6, 2014 चुनाव, दलबदलू, भाजपा, लोकसभा\nलखनऊ 05 जनवरी (वार्ता) लोकसभा चुनाव नजदीक आवत देख दलबदलू नेता अपना ला नया आ सुरक्षित ठिकान खोजल शुरु क दिहले बाड़े. एही चलते भाजपा के पीएम उम्मीदवार नरेन्द्र मोदी के यूपी में सफल रैली देखि देखि के एह तरफ अधिका नेतवन के रुझान बन गइल बा.\nएह दलबदलू नेतवन में कुछ दागिओ नेता बाड़े जिनका के पार्टी कार्यालय में घूमत देख कार्यकर्ताओ अनसा जात बाड़े बाकिर एह नेतवन का माथ प पार्टी के बड़का नेतवन के हाथ देख चुपा जात बाड़े.\nबसपा नेता आ मंत्री रहल बाबू सिंह कुशवाहा के नजदीकी रहल विधान पार्षद राम चन्द्र प्रधान के एह घरी भाजपा कार्यालय में देखल जा रहल बा. उनकर मेहरारू अनीता प्रधान उन्नाव सीट से टिकट मांगत बाड़ी. बतावल जात बा कि भाजपा महासचिव आ प्रदेश प्रभारी अमित शाह कुछ दिन पहिले एगो बइठक का बीच उठ के रामचन्द्र प्रधान से एकन्ता में बीस मिनट ले बतियवले रहले. हालांकि ओही बइठक में कहल गइल रहे कि दलबदलूअन मे पार्टी मे मत लीहल जाव.\nभाजपा प्रदेश कार्यालय मे मंत्री रहल फागू चौहानो खूब लउकत बाड़े, फागू भाजपा सरकार में मंत्री रहले बाकिर बाद में मौका देख बसपा में भस गइल रहले आ मायावती सरकार में मंत्रीओ बनल रहले, पिछला विधान सभा चुनाव मे बसपा के टिकट पर घोसी सीट से चुनाव हार गइल रहले. अब उ लोकसभा चुनाव लडल चाहत बाड़े,\nकैसरगंज से सपा सांसद ब्रजभूषण शरण सिंह कहले बाड़न कि अबकी सपा से चुनाव ना लड़ीहें. कहल जात बा कि उहो भाजपा से चुनाव लड़ल चाहत बाड़े, नरेन्द्र मोदी के बहराइच रैली मे उनका बेटा प्रतीक भूषण सिंह के गाड़ियन के काफिला के चरचा सभका जुबान पर रहुवे. प्रतीक सैकड़न गाड़ियन साथे ओह रैली में शामिल भइल रहले. बतावल जात बा कि भाजपा हाईकमान से ब्रजभूषण शरण सिंह के हरियर झण्डी मिल गइल बा आ अब खाली पार्टी में आवे के दिखावा बाकी बा.


बड़हन रैली क के आपन ताकत देखवलसि दुनिया के सबले बड़ राजनीतिक गोल – टटका खबर\nमुंबई, 06 अप्रैल (वार्ता). भारतीय जनता पार्टी अध्यक्ष अमित शाह अपना गोल भाजपा के 38वां स्थापना दिवस का मौका पर आजु शुक का दिने अगिला लोकसभा चुनाव के बिगुल फूंक दिहलें. पूरा महाराष्ट्र से जुटल कार्यकर्तन के बड़हन रैली के संबोधित करत अमित शाह कहलन कि 38 बरीस पहिले एह गोल के स्थापना मुंबई में अटल बिहारी वाजपेयी कइले रहनी आ ओह दिन उहाँ के कहले रहीं कि – “बादल छटींहे सँ, सूरज निकली आ कमल खिली.”\nओह दिन अटल जी जवन कहनी तवन आजु साँच लउकत बा. भाजपा के चुनाव चिह्न कमल आजु लगभग 20 राज्यन में खिल चुकल बा. अगिला लोकसभा चुनाव में हमनी के पश्चिम बंगाल आ कर्नाटक में जीत हासिल करे के बा अ राष्ट्रीय जनतांत्रिक गठबंधन (राजग) के पूर्ण बहुमत का साथे सरकार बनावे के बा.\nअमित शाह कहलें कि एक समय भाजपा के महज दू गो सांसद रहलें बाकिर आजु भाजपा के 330 गो सांसद बाड़ें आ केन्द्र में राजग के सरकार पूर्ण बहुमत का साथे बा. कहलन कि केन्द्र में प्रधानमंत्री नरेन्द्र मोदी आ महाराष्ट्र में देवेन्द्र फडनवीस के सरकार बहुते बढ़िया काम करत बाड़ी सँ. केन्द्र आ महाराष्ट्र राजग सरकार के कार्यकाल में अबहीं से भ्रष्टाचार के कवनो आरोप नइखे लागल जबकि एकरा पहिले के सरकारन का खिलाफ भ्रष्टाचार के अनेके आरोप रहुवे.\nकांग्रेस अध्यक्ष राहुल गांधी पर चुटकी लेत शाह कहलन कि – “आजु काल्हु राहुल बाबा राष्ट्रवादी कांग्रेस पार्टी के अध्यक्ष शरद पवार का लगे बइठत बाड़न. राहुल बाबा प्रधानमंत्री मोदी से पूछत बाड़न कि बताईं रउरा अपना चार बरीस में का कइनी बाकिर हम उनुका से पूछत बानि कि उनुकर गोल अतना बरीसन में का का कइलसि.”\nशाह कहलन कि नरेन्द्र मोदी सरकार गरीबन ला पांच लाख रुपिया के स्वास्थ्य बीमा के सुविधा देबे जा रहल बिया जवना से लगभग 50 करोड़ गरीब लोग लाभ उठाई.\nTags: अमित शाह, भाजपा, स्वास्थ्य बीमा


डाकू हसीना का रोल में सीमा सिंह – Anjoria\nडाकू हसीना का रोल में सीमा सिंह\nAugust 12, 2014 Editor फिल्म, मनोरंजन 0\nभोजपुरी सिनेमा के डांसिंग क्वीन सीमा सिंह के अब आयटम नंबर का साथही बढ़िया रोलो मिले लागल बा. जइसे कि हालही में निर्देशक राज कुमार पांडे उनका के अपना फिलिम ‘छोरा गंगा किनारे वाला’ में डाकू हसीना के रोल दिहले बाड़न. एह किरदार में सीमा सिंह जबरदस्त एक्शन कइला का साथही नायक चिंटू संगे बहुते गरमागरम सीनो में लउकीहें.\nसीमा सिंह बतावत बाड़ी कि जब उनुका इ रोल आफर भइल त खुशी खुशी सकार लिहली काहे कि उनका ला ई चैलेंजिग आफर रहल. रोल का बारे में बतवली कि डाकू हसीना के एगो भाईओ बा आ ई भाई बनल बाड़न अवधेश मिश्रा. पहिला बेर अवधेश मिश्रा सीमा सिंह के भाई बनल बाड़न कवनो फिलिम में आ सीमा सिंह खातिर इहो एगो डबल खुशी देत बा.\nराउडी रानी5सितम्बर से बिहार आ झारखण्ड में\nमुंबई में शोला शबनम के प्रीमियर पर दर्शक ख़ुश


From Akshara Singh Khesari Lal Yadav to Ritesh Pandey Bhojpuri remake songs are being made Bhojpuri के धइले बा रीमेक के रोग, अक्षरा, खेसारी, रितेश बनावsता लोग खूब\nगीत के सुने के माध्यम जइसे बदलल ओकर संगीत, धुन, लय में परिवर्तन भइल. गीतन के माने बदलल, ओह में प्रयोग होखे वाला शब्द बदलल. फेर एगो अइसन समय आइल जब चारु ओर इलेक्ट्रॉनिक म्यूजिक के दौर छा गइल, पुरान, नया सब गाना रीमिक्स होखे लगली सन.\nLast Updated: May 28, 2021, 6:59 PM IST\nगीत-संगीत के रूप, गुणवत्ता, इंस्ट्रूमेंट, आवाज में समय-समय पर बदलाव होत रहेला. कबो लोग लाइव गीत-संगीत के मजा लेव. फेर रिकार्ड के जमाना आइल, तवा पर गाना रिकार्ड होखे लागल, ग्रामोफोन में बाजे लागल, ओकरा बाद कैसेट के युग आइल, फेर सीडी के, फेर मेमोरी कार्ड के आ अब इंटरनेट स्ट्रीमिंग के दौर चल रहल बा. गीत के सुने के माध्यम जइसे बदलल ओकर संगीत, धुन, लय में परिवर्तन भइल. गीतन के माने बदलल, ओह में प्रयोग होखे वाला शब्द बदलल. फेर एगो अइसन समय आइल जब चारु ओर इलेक्ट्रॉनिक म्यूजिक के दौर छा गइल, पुरान, नया सब गाना रीमिक्स होखे लगली सन. ई डिस्को के जमाना के शुरुआत रहे. अब पिछला कुछ साल से रीमेक के दौर चालू हो गइल. सदाबहार गाना भा 80-90 के दशक के हिट गीतन में नया बोल जोड़ के, नया संगीत जोड़ के एगो अलगे गाना बनावल जात बा... आ ई हिन्दी सिनेमा के अब त हिट फार्मूला हो गइल बा दर्शकन के ध्यान खींचे खातिर. डिजिटल प्लेटफ़ॉर्म अइला के बाद सिंगल ट्रैक के दौर आइल बा ओहमें भी जम के पुरान गाना के रीमेक कइल जाता. बाकिर कई गो गीतन के रीमेक देखला के बाद ई बुझात नइखे कि एकरा के रीमेक कहल जाव कि नाश कइल कहल जाव.\nदंगल फिल्म के ही एगो गाना अउरी सुपरहिट भइल, मोरे होठवा से नथुनिया गुलेल करेला. एह गाना के फेर अक्षरा सिंह रीमेक कsके गवले बाड़ी आ खूब ठुमका लगवले बाड़ी. नयका पुरनका के आगे टिक त ना सकेला बाकिर पुरनका गाना के रिकार्ड कंपनी ही एकरो के बनवले बा त गीतकार कुलवन्त जानी के क्रेडिटो मिलल बा आ रीमेक वाला संगीत में जान भी बुझाता.\nखेसारी लाल यादव के दू गो गाना रीमेक वर्जन वाला आइल बा. हालांकि उ अपने गावल कईगो एल्बम के हिट गाना के अपना फिल्मन में भी रीमेक कइले बाड़ें. खेसारी आजकल हिन्दी वाला तनिष्क बागची के रास्ता पर चलत दू गो हिन्दी गाना के भोजपुरिया रीमेक कइले बाड़ें. 1981 में आइल लावारिस फिल्म के गाना अपनी तो जैसे तैसे के भुला सकेला. अमिताभ बच्चन आ ज़ीनत अमान के अलग स्टाइल के डांस सभके इयाद बा. एकरा के किशोर कुमार गवले रहलें. फेर ई गाना हाउसफुल फिल्म में रीमेक भइल आ ओकरा के अबकी खेसारी लाल रीमेक कइले बाड़ें. अब ओ गाना से न्याय भइल बा कि ना ई त रउआ सभे सुन के पता लगाएम बाकिर हम कहब त लाग जाई धक्क से.


टटका खबर, बुध, २८ अप्रैल – Anjoria\nटटका खबर, बुध, २८ अप्रैल\nअप्रैल 28, 2010 news in bhojpuri, टटका खबर\nकटौती प्रस्ताव पर लउकल दगाबाज राजनीति के चेहरा\nसंसद में पेश विपक्ष के कटौती प्रस्ताव के विरोध में बसपा आ शिबू सोरेन के मत खुलमखुल्ला त राजद आ सपा के वहिर्गमन दगाबाज राजनीति के दुमुहाँ चेहरा देखवलसि. दुनु तरह के कदम के मकसद एके रहे, सरकार के समर्थन. शिबू सोरेन हो सकेला कि अब झारखण्ड में भाजपा के साथ छोड़ के कांग्रेस का साथे चल जास. सपा के अखिलेश कहले बाड़े कि सीबीआई का डर से मायावती कांग्रेस के समर्थन कइली.\nमायावती का खिलाफ मुकदमा खतम हो सकेला\nकटौती प्रस्ताव का खिलाफ मत दे के बसपा प्रमुख मायावती ई संकेत दे दिहली कि उनका खिलाफ आमदनी से बेसी के संपत्ति के मुकदमा खतम होखे के चाहीं. एकरा के ऊ आपन अधिकार बतवले बाड़ी. काहे कि मुकदमा भाजपा सरकार का समय शुरु भइल रहे जवना के संप्रग सरकार जारी रखले बा. अब शायद मुकदमा खतम कर दिहल जाई.\nलालू के ठग बतवले नीतीश कुमार\nकहलें कि फोटो खिंचवावे खातिर वामदल का साथे खड़ा होखे वाला लालू जनता के ठगे में लागल बाड़े. महँगाई का खिलाफ भारत बन्द में साथ देबेलें त दोसरा तरफ संप्रग सरकार के राहत देबे खातिर गैरहाजिर हो जाले. जनता उनकर ड्रामेबाजी बुझत बिया. वामपंथी दोस्त लोगो के सावधान रहे के चाहीं ना त लालू ओहुलोग के इमेज खराब कर दीहें.\nटाइटलर के क्लिन चिट पर कोर्ट के मुहर\nसिक्ख विरोधी दंगा में आरोपी रहल कांग्रेसी नेता जगदीश टाइटलर के बाद में सीबीआई नोर्दोष बता दिहले रहे जवना का खिलाफ मामिला कोर्ट में गइल रहे. अब कोर्टौ मान लिहलसि कि टाइटलर का खिलाफ कवनो सुबूत नइखे. एगो गवाह जवन बता सकत रहे कि मौकाये वारदात पर ऊ रहलें कि ना से मर चुकल बा. बाकी गवाह भरोसा करे लायक नइखन.\nविपक्ष के भारत बन्द सफल रहल\nदगाबाज राजनीति का चलते संसद में महँगाई का मुद्दा पर सरकार के घेरे के विपक्षी कोशिश नाकामयाब रहल बाकिर आम जनता महँगाई का मुद्दा पर भारत बन्द के सफल करा के देखा दिहलसि कि जनता के मूड का बा. पूर्वांचल समेत हर जगह बंद के व्यापक असर देखल गइल. कुछेक जगहा तोड़फोड़ आ आगजनीओ के खबर बा.\nकूड़ेदान में मिलल तीन गो नवजात शिशुअन के लाश\nबलिया का जगदीशपुर चौराहा पर नगरपालिका के कूड़ेदान में तीन गो नवजात शिशु के शव देख के ओहिजा भीड़ लाग गइल. बतावल जात बा कि नाजायज गर्भ गिरा के ओकर लाश जेने तेने फेंक दिहल जा रहल बा. ओह सड़क पर कई गो नर्सिंग होम मौजूद बा जहवाँ हर तरह के काम होखे ला. सीएमओ अब जाँच करे के बात कहले बाड़े.\nबिहार के पूर्वमुख्यमंत्रियन के मिली आजीवन सुरक्षा\nबिहार के सगरी मुख्यमंत्री, चाहे ऊ एक दिन रहल होखस चाहे कई बरिस, के अब भर जिनिगी सरकारी सुरक्षा मिलल करी. एह आशय के प्रस्ताव काल्हु बिहार विधानसभा में पारित कर दिहल गइल. हर पूर्वमुख्यमंत्री के ओही साइज आ सज्जा के आवास दिहल जाई जइसन मुख्यमंत्री के मिलेला. बस मरद मेहरारू दुनु मुख्यमंत्री रहल होखस त एके जने के मिली. आ अगर ऊ लोग तलाक ले लेव त?\nप्रोत्साहन वापसी के समय आ गइल बा\nरिजर्व बैंक कहले बा कि अब प्रोत्साहन वापसी के समय आ गइल बा. तात्कालिक रुप से ई फैसला विकास विरोधी नजर आ सकेला बाकिर मुद्रास्फीति बनल रहे त आर्थिक विकास के दीर्घकालिक नुकसान हो जाई. कहलन कि वापसी त पिछला अक्टूबरे से धीरे धीरे सुरु कर दिहल गइल बा. अब विदेशी पूंजी के आवको पर टैक्स लगावे पर विचार हो सकेला. अबहीं एह पर कवनो टैक्स नइखे.\nकरिया धन पता लगावे खातिर कवनो एजेन्सी ना बनावल जाई\nकरिया कमाई वालन के आश्वस्त करत केन्द्रीय वित्त मंत्री प्रणव मुखर्जी कहले बाड़न कि करिया धन के पता लगावे खातिर कवनो नया एजेन्सी बनावे के कवनो विचार सरकार के नइखे. जवन होखी तवन पुरनके संस्था से पुरनके तौर तरीका से.\nआईपीएल तीन खतम हो गइल बाकिर आईपीएल विवाद चालू बा\nआईपीएल के नयका कमिश्नर चिरायु अमीन कहले बाड़े कि आईपीएल चलत रही आ पहिले से बेहतर आ पारदर्शी तरीका से. एह पारदर्शिता के मतलब ई मत लगा लीं सभे कि चियर लीडर्स के ड्रेस पारदर्शी बना दिहल जाई. उल्टे मैच के बाद होखेवाली आईपीएल नाइट्स के जरुर खतम कर दिहल जाई. एह में शराब आ शबाब के दौर लेके काफी आलोचना होत आइल बा.\nटटका खबर, मंगल, २७ अप्रैल\nटटका खबर, बियफे, २९ अप्रैल


सफलता के आसमान छूवत बिया ‘प्यार हो के रही’ – Anjoria\nApr 29, 2014 प्यार हो के रही, मनोज पाण्डेय\nएडीआरएस एन्टरटेन्मेंट के बैनर में बनल भोजपुरी एक्शन सम्राट मनोज आर पाण्डेय अउरी मोनालिसा के फिलिम ‘प्यार हो के रही’ के बिजनेस तिसरका हफ्ता में सातवां आसमान छू लिहले बिया. मुम्बई अउरी गुजरात के बाद अब बिहार अउरी झारखण्डो में एह फिलिम के सुपरहिट के दरजा मिल गइल बा. ‘प्यार होके रही’ फिलिम साल 2014 में अब तक के सबले बड़का हिट बन गइल बिया. आ ई हमरे कहना नइखे, फिलिम देखे वाला सगरी दर्शकन के रूझान एह बात के प्रमाण बा. दर्शकन से मिलत प्यार से एकर व्यवसाय सफलता के सातवां आसमान छू लिहले बा जवन निर्माता के उम्मीदो से अधिक बा.\nफिलिम के बिहार में सफलता के कारण एगो इहो बा कि तिसरका हफ्ता में एकर कवनो प्रतिद्वंदी नइखे. एह हफ्ता कवनो दोसर भोजपुरी फिलिम रिलीज ना भइल जवना के फायदा ‘प्यार होके रही’ के मिलल. अब ई अलग सवाल बा कि आखिर काहे कवनो दोसर भोजपुरी फिलिम मैदान में ना उतरल !


TatkaKhabar उत्तर प्रदेश\nDec 25, 2011 उत्तर प्रदेश के खबर\nउत्तर प्रदेश विधानसभा के चुनाव के घोषणा आजु निर्वाचन आयोग कर दिहलसि. राज्य में सात चरण में मतदान करावल जाई आ चार मार्च के वोट गिनल जाई. पहिला चरण के वोट चार फरवरी, दुसरका के आठ फरवरी, तिसरका एगारह फरवरी, चउथका पन्द्रह फरवरी, पँचवा उनईस फरवरी, छठवाँ तेईस फरवरी आ सातवाँ वोटिंग चरण अठाईस फरवरी के होखी. पहिला चरण के अधिसूचना दस जनवरी के जारी होखी जवन साठ गो विधानसभा सीट खातिर होखी. पहिला चरण में परचा दाखिल करे के आखिरी तारीख सतरह जनवरी राखल गइल बा. पहिला चरण में बिजनौर, मुरादाबाद, भीमनगर, रामपुर, बदायूँ, बरेली, पीलीभीत, शअहजहाँपुर आ लखीमपुर खीरी के मतदान होखी. दुसरका चरण में सीतापुर, बाराबंकी, फैजाबाद, अम्बेडकरनगर, बहराईच, श्रावस्ती, बलरामपुर, गोण्डा, सिद्धार्थ नगर आ बस्ती जिला में वोट डालल जाई. तिसरका चरण में बस्ती, गोरखपुर, महाराजगंज, देवरिया, कुशीनगर, आजमगढ़, मऊ, गाजीपुर आ बलिया जिला में मतदान तिसरका चरण में होखेवाला बा. चउथा चरण में सुल्तानपुर, छत्रपति शाहूजी महाराज नगर, कौशामंबी, इलाहाबाद, जौनपुर, चन्दौली, वाराणसी, संत रविदास नगर, भदोही, मिर्जापुर आ सोनभद्र में वोट डालल जाई. पाँचवा चरण में हरदोई, उन्नाव, लखनऊ, रायबरेली, फर्रुखाबाद, कन्नौज, बाँदा, चित्रकूत, फतेहपुर आ प्रतापगढ़ जिला में मतदान करावल जाई. छठवाँ चरण में आगरा, फिरोजाबाद, एटा, इटावा, मैनपुरी, कानपुर, रमाबाईनगर, जालौन, झाँसी, ललितपुर, हमीरपुर आ महोबा जिला में वोटिंग होई. सतवाँ आ आखिरी चरण के वोटिंग सहारनपुर, मुजफ्फरनगर, मेरठ,बागपत, गाजियाबाद, पंचशील नगर, गौतमबुद्ध नगर, बुलन्दशहर, अलीगढ़, हाथरस, मथुरा आ आगरा में करावल जाई.\nसमाजवादी पार्टी आरोप लगवले बिया कि पिछड़ा कोटा से काट के अल्पसंख्यकन के दिहल जाये वाला आरक्षण कांग्रेस के राजनीतिक साजिश बावे. सपा के कहना बा कि ई आरक्षण सगरी अल्पसंख्यकन खातिर बा जवना के कांग्रेस मुसलमानन खातिर बतावत बिया. भाजपा के कहना बा कि मजहब का आधार पर दिहल जाये वाला आरक्षण देश में पिछड़ा वर्ग आ अल्पसंख्यकन के बीच के भाईचारा बिगाड़ दी आ देश में अलगाव पैदा करी.\nरेल राज्यमंत्री के एच मुनिअप्पा कहले बाड़न कि लखनऊ से छपरा का बीच रेल लाईन के दोहरी करण करे के काम साल दू हजार तेरह ले पूरा करा लिहल जाई. चार सौ साठ किलोमीटर के एह दूरी के बीच तीन सौ तीस किलोमीटर के काम पूरा हो गइल बा.\nयूपी में बदलाव ले आवे खातिर कांग्रेस के पांच साल देबे के गोहार लगवले कांग्रेस महासचिव राहुल गाँधी. कहलन कि बसपा, सपा आ भाजपा खाली जाति आ धर्म के राजनीति करेलें.\nभाजपा नेत्री उमा भारती कहली कि भाजपा के सरकार बनला पर मायावती के काम के जाँच करावल जाई.\nशनिचर का दिन उत्तर प्रदेश, पंजाब, उत्तराखण्ड, गोवा आ मणिपुर विधानसभा चुनाव के घोषणा कर दिहल गइल. यूपी में सात चरण में बाकिर बाकी राज्यन में एके चरण में मतदान करावल जाई.\nपिछले दस साल से बुंदेलखण्ड में आतंक बनल डकैत सुंदर लाल पटेल उर्फ रजिया के शनिचर का दिने एगो पुलिस मुठभेड़ में मार गिरावल गइल.


सुप्रीमो कोर्ट देखा दिहलसि कि कानून मजहब देखि के लागू होला – टटका खबर\nJul 20, 2021 आजम खान, कुरबानी, पेगासस मामिला. संसद, बकरीद, सुप्रीम कोर्ट\n(टटका खबर, मंगल, आषाढ़ अँजोरिया एकादशी, 2078 विक्रमी)\nकाँवड़ यात्रा पर सुओमोटो दखल देबे वाला सुप्रीम कोर्ट बकरीद पर दलीलो सुने ला तइयार नइखे. कह दिहलसि कि बकरीद का मौका पर कोरोना प्रतिबंघन पर केरल सरकार के दीहल छूट रोके के आदेश ना दी. केरल सरकार से जबाब मँगले बा आ आजु ओह मामिला पर आगे के सुनवाई करी. बाकिर इहे अदालत काँवड़ यात्रा पर बिना केहू के गोहार लगवले अपने कूद पड़ल रोके खातिर. संकेतो भर काँवड़ याक्षा निकाले के इजाजत ना दिहलसि देश के सुप्रीम कोर्ट. अगर कहल जाव कि ई सभ एह चलते हो रहल बा कि ओहिजा खानदानी जजन के परंपरा चलेला. दुनिया में कतहूं ना देखे के मिली कि जज के बहाली जजे करी दोसर केहू ना बाकिर अपना देश में जज के बहाली जजे का हाथ में होखला का चलते एकही खानदान में जजी के परंपरा चले लागल बा. जइसे वंशवादी गोल के अध्यक्ष बाप भा महतारी का बाद ओकरा वेटा आ बेटी का लगे आ जाला, आ कुँवार रहल त भतीजा का लगे वइसहीं अदालत में जज कवनो ना कवनो पुरान जज के खानदान से जुड़ल मिल जाई.\nदेश के विरोधी दल मोदी भा भाजपा के विरोधी ना हो के अब देशे के विरोधी बन गइल बाड़ें. आ एह लोग के साथ देबे वाला मीडियो के एगो गिरोह बन गइल बा. जब चीनी फंडिंग से चले वाला एगो मीडिया पोर्टल का खिलाफ मामिला दर्ज भइल आ ओकर सुबूत सामने आवे लागल त ओह खबर के दबावे ला एगो फर्जी विवाद खड़ा कर दीहल गइल जासूसी के. जासूसी आजु से नइखे शुरु भइल ई त अऩादि काल से चलल आवत बा. बाकिर ई देशद्रोही चाहत बाड़ें कि ओहनी के कवनो जासूसी ना होखे के गारंटी देन सरकार जेहसे ऊ देश के विरोध में आपन काम बिना रोकटोक चला सकसु. एही चलते काल्हु संसद ना चले दीहल गइल. नीचतई के हद पार हो गइल जब एहनी के इहो मंजूर ना भइल कि प्रधानमंत्री अपना आदिवासी, अनुसूचित जाति जनजाति, पिछड़ा वर्ग से आवे वावा मंत्रियन को परिचयो करा संसद में. बाकिर अगर केहू के एह बवाल के चलते साँस रुकल बा त ऊ बा ममता बनर्जी के. संसद में बवाल का चलते पश्चिंम बंगाल में विधानपरिषद के बहाली के प्रस्ताव अटकल बा. आ अगर विधान परिषद के बहाली ना हो सकल त ममता के कुरसी चलि जाई.\nफोरम ऑफ कंसंर्ड सिटीजन प्रदेश के नौकरशाह रहल लोगन के ओह दावा के बेबुनियाद बतवले बा जवना में कहल गइल रहे कि उत्तर प्रदेश पुलिस मुठभेड़ का नाम पर मुसलमानन के मारत बिया. अब फोरम का तहफ से जारी बयान में कहल गइल बा कि ई नौकरशाह रहल लोग राजनीती करत बा आ झूठ अउर मनगढंत आरोप लगावत बा.\nबिहार के मुख्यमंत्री नीतीश कुमार शिवसेना नेता संजय राउत का बारे में कहलन कि ओकरा में कुछ समुझे नइखे त ओकरा बयान पर का बोलीं, जान जाईं कि संजय राउत भाजपा के सलाह दिहले बा कि भाजपा नीतीश से आपन समर्थन वापस ले लेव काहें कि नीतीश जनसंख्या नियंत्रण कानून बनवला का खिलाफ बाड़न.\nअल्पसंख्यक कार्य मंत्री आ भारतीय जनता पार्टी के बड़हन नेता मुख्तार अब्बास नकवी के राज्य सभा में सदन के उप नेता बनावल गइल. पहिले उप नेता रहल पीयूष गोयल अब नेता हो गइल बाड़न सदन के\nपहिलका वनडे जीत चुकल बीसीसीआई के क्रिकेट टीम श्रीलंका का खिलाफ आजु आपन दुसरको एकदिना जीत के सीरीज जीतल चाही.\nकाल्हु के टूटस शेयर बाजार आजुओ खड़ा हो पाई कि ना एह पर भरपूर संदेह बा. काहे कि काल्हुओ अमेरिका के शेयर बाजार में बड़हन गिरावट दर्ज भइल. हालांकि आजु ओहिजा के वायदा बाजार में तेजी देखे के मिल रहल बा बाकिर ई तेजी लिवालन के फाँस (बुलट्रैप) हो सकेला एहसे सम्हरिए के खरीददारी कइल ठीक रही.\nकोरोना महामारी का चलते यूपी सरकार निर्देश जारी कइले बिया कि बकरीद का मौका पर कतहूँ सार्वजनिक कुर्बानी ना होखे के चाहीं आ एक बेर में पचास से अधिका लोग के जुटला पर रोक बरकरार रही. बकरीद का मोका पर ऊँट भा गाय भैंस के कुरबानी ना होखे दीहल जाई. अगर कतहीं अइसन होखत बा त ओह आदमी आ ओकरा परिवार का खिलाफ सख्त कार्रवाई कइल जाई.\nहेराफेरी का मामिला में जेल में पड़ल समाजवादी नेता आ सांसद आजम खान के तबियत काल्हु फेरु बिगड़ गइल आ उनुका के जेल से हटा के अस्पताल में भरती करावल गइल बा. हालांकि अस्पताल के कहना बा कि आजन खान के तबियत अबहीं काबू में बा.


का रउवा अबो लागत बा की भोजपुरिया लोग भोजपुरी सिनेमा देखो ? - JaiBhojpuri.com\nका रउवा अबो लागत बा की भोजपुरिया लोग भोजपुरी सिनेमा देखो ?\nPosted by नबीन भोजपुरिया ( NB ) on August 26, 2012 at 10:00pm\nलोग काहे भोजपुरी सिनेमा देखो ? आखिर कब ले लोग भोजपुरी हमार भाषा ह एह प सिनेमा देखो ? आखिर कब ले छोकराहवा एह से सिनेमा देखिहन स की लार चुवावे के मिली ? आखिर कब ले भोजपुरिया दर्शक अपना के चोली साया के लगे घुमावत रहिहे ? आखिर भोजपुरी देखला से का भेटाई ? का भोजपुरी सिनेमा भोजपुरी देखावत बा ? का भोजपुरी सिनेमा मे भोजपुरियापन बा ? का भोजपुरी सिनेमा मे भोजपुरी साज बाज आवाज बा ? का भोजपुरी सिनेमा भोजपुरिया क्षेत्र मे बनेला ? का भोजपुरी सिनेमा मे कलाकार लोग बा ? का भोजपुरी सिनेमा मे भोजपुरी बोले समझे वाला कलाकार लोग बा ? का भोजपुरी गीत संगीत लिखे वाला लोग भोजपुरिया दर्शक के टेस्ट बुझत बा ? का भोजपुरी से भोजपुरिया लोगन के जुडाव बा ? का भोजपुरी बोले पढे सुने देखे के भोजपुरिया लोगन के सवख बा ? अगर नईखे त काहे ? का भोजपुरिया लोगन के भोजपुरी बोले लिखे पढे सुने मे गर्व बा ? का भोजपुरी पढला लिखला समझला बुझला से कुछ भेटाई ? का भोजपुरी से कवनो रोजगार धन्धा भेटाई ? का भोजपुरी से पढ लिख के दु पईसा भोजपुरिया कमाई ? का भोजपुरी पढ लिख के आदमी दोसरा जगह रहि पाई ? ई सवाल अजीब लागी बाकी सांच पुछि त जस जस पलायन होता जस जस लोग भोजपुरी भाषा क्षेत्र से दुर भागत बा तस तस लोगन के भोजपुरी सिनेमा से दुरी बढल जाता । आ रहल सहल कसर पुरा कई रहल बिआ आजु के फुहर पातर भोजपुरी सिनेमा , भठियारा भईल गीत संगीत । अब जब आजु के भोजपुरिया लोग भोजपुरी से दुर भागत बा लो त फेरु सिनेमा कब ले मातृभाषा के नाव प लोगन के अपना ओरि टानि ? सांच कही त भोजपुरी से भोजपुरिया लोगन के दुरी के असर सिनेमा प परत बा , परि रहल बा , आ एहि से भोजपुरिया सिनेमा खलिहा शराबी जुआरी लफुआ लोगन के सिनेमा बनि के रहि गईल बा । जवना क्षेत्र के साज बाज लोगन के हिला डोला देत रहलन हा स ओजुगा के लोगन के अब हिले डोले खाति साया साडी ब्लाउज आ दु का दु का के कहे के परत बा ।\nजय भोजपुरी का ई कुल्हि चीजु के वजह से अबो लागत बा की लोग भोजपुरी सिनेमा देखि ? Views: 65\nTags: जय, भोजपुरी, सिनेमा Like 13 members like this\nComment by Ashutosh Ranjan on August 27, 2012 at 2:22pm नविन भाई प्रणाम,\nसवाल जब्बर बा..\nहमरा लगे त कम से कम एहकर जवाब नईखे.....\nहाँ सवाल जरुर बा एह सब सवालन पर-----\nका पूरा भोजपुरिया समाज साया साडी आ ब्लाउज में लागल बा----यदि ना त काहे हम आ रउरा आगे नईखी आवत? यदि हाँ त काहे खातीर पीछे पडल बानी सभे एहकरा के संविधान के आठवीं सूचि में दलावावे खातीर..का सन्देश देवे के चाहत बानी सभे एह देश के.?\nकाहे सार्थक भोजपुरी सिनेमा नईखे बनत?--- धन के आभाव बा की टैलेंट के? भोजपुरिया धरती के बालीवुड टैलेंट के आजो कवनो टक्कर बा? यदि बालीवुड में कवनो टक्कर नईखे त पालिवूड में एह तरह के टैलेंट काहे नईखे लउकत? का धन के अभाव सान्चाहू बा? यदि बा त बाकिहा फिल्माहा कुकुरमुत्ता नियर डेली डेली कईसे बनत बाड़ी सन? यदि धन के समस्या बा त काहे? अब इ त समझ से परे बा की लोग के लगे धन नईखे...लोग ना लगावत होई इ समुझाल जा सकत बा....त लोग भोजपुरी सिनेमा में धन काहे नईखे लगावल चाहत? का भोजपुरी सिनेमा के स्तर देख के? का भोजपुरी सिनेमा के कमाई देख के? का प्रोड्यूसर लोग के इ लागत बा की आमद कम बा एहसे पईसा नईखे लगावत बा लो? यदि वर्त्तमान भोजपुरी सिनेमा के आमद कम बा त काहे? काहे से की केहू भोजपुरी एक्टर डिरेक्टर से बतकही होत रहे त उन्हा के त कहत रहनी की जे लोग देखल चाहत बा उहे हमनी देखावत बानी जा...यदि लोग इहे फूहड़ सिनेमा देखल चाहत बा त फेर एह सीनेमन के त निमन आमदनी होखे के चाँही आ जब निमन आमदनी होई त प्रोड्यूसर लोग के त कमाई से मतलब बा त उ पईसा काहे ना लगावे के चाहि? केहू कंही कवनो एगो रीक्षा चालाक के interview छपले ba ...ओह रिक्शा चालाक के कहनाम बा की हमनी गरीब के मनोरंजन के इहे एगो साधन बा आ हमनी के एही तरह के सिनेमा चाँही..इ आमिर लोग के साजिश बा जे एह तरह के फिल्मन के विरोध कर रहल बा लो...त का पालिवूड खाली चैरीटी में विशावास करेला? यदि हाँ त एकरा अलावे भी कुछ चैरीटी कईले बा लो का? कम से कम हमरा त जानकारी नईखे...आ यदि ना त फेर इ सब काहे?\nका भोजपुरी से रोजी रोजगार मिली?;;;; पाहिले कोंहड़ा रोपाई की पाहिले तरकारिये बन जाई...अब कोंहड़ा रोपो के? का भोजपुरिया समाज में चिन्तक, विचारक, साहित्यकार, कवी, scientist के कमी बा? यदि ना त इन्हा सब भोजपुरी भाषा में आगे काहे नईखे आवत लो? का इन्हा लोग के लाज लागत बा? यदि हाँ त बेमतलब के नु हमनी सभे भोजपुरी भोजपुरी चिचियात बानी जा....यदि तनी मनी संसारी बाकी होखे त गरदनवे दबा के मुवा घयीला के काम बा..ना रही बांस ना बाजी बांसुरी...\nलोग भोजपुरी बोले में काहे लजात बा?-- अब लीं इंहवा त सभे भोजपुरी के मान्यता दिवावे खातीर अंग्रेजी आ हिंदी में भाषण देत बानी सभे...त हम काहे भोजपुरी बोलीं? जब हमरा भाषा के कर्णधार लोग ही भोजपुरी के दुरादुरावत बा..त हम काहे? माने हमहीं बुरबक बानी का?\nराउर प्रश्न ढेरी बाड़ी सन..आ उत्तर सबहक एके बा हमारी नजर में की जबले रउरा आ हम खाली आपन आपन निजी स्वार्थ में लागल रहेब जा..जबले दिली रूप से, आत्मीय रूप से भोजपुरी भाषा के प्रती निष्ठा आ समर्पण ना रही तबले एही तरह के प्रश्न रही...बलुक कुछ दिन के बाद एह तरह के प्रश्न पुछेवाला पुछानिहार भी ना रहिहन....\nतलेले रौवो मस्त रही आ हमहूँ मस्त बानी....\nजोड़ से बोली जय भोजपुरी. Comment by Anoop Srivastava on August 27, 2012 at 2:23pm नवीन भाई जी प्रणाम आ जय भोजपुरी,\nबहुत सही बात उठवले बानी रउआ, आज भोजपुरी फिलिमन के एकरसता भा एकरूपता आ स्तर अइसन हो गइल बा कि, अगर केहु के देखावे के भी होखे त आदमी ई सोची कि,पहिले हम देख लेईं ठीक होई त देखावल जाई । जब कि सही मायना में देखल जा त भोजपुरी बेल्ट भोजपुरी थीम आ भोजपुरी कलाकारन के लेके तमाम अइसन फिलिम बनल बाड़ी सन जवना के हरओर डंका बाजल बा चाहे ऊ नदिया के पार हो शूल हो अपहरण,गंगाजल, गैंग आफ वासेपुर हो ...ओकर मुख्य तौर पे, तीन गो कारण लउकेला, पहिला ई कि, ऊ हिन्दी फिलिम काहाला दुसरा ई कि, ओकर मार्केटिंग जोरदार होला आ तीसर ई कि, ओकरे साथे नामचीन डायरेक्टर-प्रोड्यूसर-कलाकार के नाम जुड़ल रहेला । आज केतना हिन्दी फिलिम अपना एगो भोजपुरी बेस्ड आइटम साँग के दम पे चल जात बाड़ी सन। भोजपुरिया माटी, भोजपुरिया रस के खूब भजावल जात बा ईहाँ तक कि, कौनो रिएलिटी शो के बात कइल जाव ओमे, लगावेलू तू लिपिस्टिक जरूर होला ....बाकी भोजपुरी फिलिम के बात कइल जा त ऊ शादी कार्ड के फार्मेट नीहर हो गइल बा जवना में खाली नाम-पता आ तारीख बदल जाला ।जबले अलग-अलग मुद्दन पे लीक से अलग हट के भोजपुरी फिलिम बनावे के जोखिम ना लीहल जाई, भोजपुरिया नामचीन लोग ओकर समीक्षा प्रचार-प्रसार ना करी लोग तबले ए क्षेत्र से जुड़ल लोग भेड़ चाल में, शामिल रही आ हमरी-रउरी नीहर लोग अफसोस व्यक्त करत कही .... धन्यवाद आ जय भोजपुरी । Comment by Umesh Gautam on August 27, 2012 at 9:24pm भैया , प्रणाम आ जय भोजपुरी । भोजपुरी फिल्म उद्योग , कैसेट आ चैनल आदि प व्यापारिन के कब्जा बा । व्यापार भी नीचे के स्तर के बा । गायक , लेखक सब बेचता । सज्जन निष्क्रीय बाड़े आ सुत के तमाशा देखतारे । जय भोजपुरी । Comment


बैंक – टटका खबर\nअगिला छह साल मे आठ लाख नौकरी मिली बैंकन में\nएसोचैम के एगो सर्वेक्षण में बतावल गइल बा कि अगिला छह साल में देश का बैंकन में नौकरियन के भरमार होखी. नया बैंकन के खुले, पुरनकन के नया ब्रांच से आ पुरान कर्मचारियन के रिटायर होखला से ई रिक्ति बने वाली बा. अदाज लगावल गइल बा कि करीब आठ लाख नया नौकरी के जगहा निकले\nशुक का दिने लखनऊ में केन्द्रीय वित्त मंत्री पी चिदम्बरम बैंकन के तीन सो नया शाखा के उद्घाटन कइलन. लक्ष्य राज्य में तीन हजार नया शाखा खोले के बा. एह मौका पर समारोह के अध्यक्षता मुख्यमंत्री अखिलेश यादव कइलन आ लोक निर्माण मंत्री शिवपाल सिंह आ स्वास्थ्य मंत्री अहमद हसन मौजूद रहलें. एह मौका पर


कोरोना से जंग में आगे अइली अक्षरा सिंह – टटका खबर\nMar 26, 2020 अक्षरा सिंह, कोरोना, चाइनीज वायरस, भोजपुरी अदाकारा\nबँटली मास्‍क, ग्‍लव्‍स. अउर सेनेटाइजर\nदुनिया पर आइल बिपति का बीच भोजपुरी सिनेमा के अदाकारा अक्षरा सिंह लॉक डाउन लागे से पहिले सड़क पर आ के आम लोग का बीच मुँहजाबी (मास्‍क) बँटली आ दस्ताना अउर सेनेटाइजरो दिहली.\nअक्षरा कहली कि उनकर मकसद ओह लोग के जगावल बा जे अबहियों चाइनीज कोरोना वायरस के खतरा के अनदेखी करत बा. लोग जानत नइखे कि अइसन बेपरवाही देखा के उ लोग अपना साथही अपना परिवार. समाज, आ देशो के खतरा में डालत बा. समय के माँग बा कि अपनहूँ बाँची आ दोसरो के बचाईं.\nअक्षरा इहो कहली कि आजु जे समरथ बा ओकरा चाहीं कि गरीब गुरबा के बढ़-चढ़़ के एह आफत से बचावे में सहायता करे. कहली कि आजु उ जवने बाड़ी तवन लोगे का नेह का चलते, एहिसे जतना कर सकत बाड़ी ओतना करे के कोशिश करत बाड़ी.\nपीएम मोदी के लगावल लॉकडाउन के समर्थन करत अक्षरा कहली कि अगर हमनी का अपना आ अपना लोग-परिवार के बचा लेम त चीन से सगरी दुनिये में पसरल कोरोना हार जाई. एहसे प्रशासन का बाति मानीं आ घर में रह के एह कोरोना के भगावें में मदद करीं.


बिहार आ छपरा न्यूज – 25 मई 2015 – टटका खबर\nबिहार में सरकार केकेर बनी एकर फैसला मुलायम, सोनिया आ लालू का हाथे बतवले बाड़न भाजपा नेता अरुण जेटली. हालांकि उनकर इहो दावा बा कि सरकार भाजपे के बनी. सभे जानत बा कि दिल्ली विधानसभा चुनाव में मिलल हार के दाग मेटावे खातिर बिहार विधानसभा जीतल भाजपा खातिर बेहद जरूरी बा. एह खातिर भाजपा हर दाँव खेले के तइयारी क लिहले बिया. जातिवाद खतम करे के दावो होखत बा आ सामाजिक समीकरणो साधल जात बा.\nविकास आ गरीब विरोधी नक्सली आजु आ काल्हु दू दिन झारखंड आ बिहार बंद राखे के गोहार लगवले बाड़न. एकनी के हिंसक रुख देखत प्रशासन सचेत बिया. नक्सलियन के ग्रीन हंट अभियान से शिकायत बा जवन ओकनी के बेंवत खतम करे खातिर चलावल जात बा.\nकेंद्र के नरेन्द्र मोदी सरकार के एक साल पूरा होखला पर सगरी जिला मुख्यालयन पर उत्सव मनावल जाई. 26 मई से3जून का बीच हर जगहा कवनो ना कवनो केन्द्रीय मंत्री के कार्यक्रम होखे वाला बा.\nपश्चिमी चंपारण जिला में गंडक आ नारायणी नदी में उफान आवे के अनेसा देखत बिहार सरकार अलर्ट जारी कइले बिया. बाल्मीकिनगर बराज के छतीसो फाटक खोल दीहल गइल बा जेहसे कि पानी के लेवल बहुते मत बढ़ पावे.\nप्रदेश कांग्रेस अध्यक्ष अशोक कुमार चौधरी के कहना बा कि अगर विधानसभा चुनाव में सगरी सेकूलर गोलन के एक जगहा इकट्ठा नइखे कइल जात त कांग्रेस अकेले चुनाव लड़ी. असल में कांग्रेस के भाव अतना गिर गइल बा कि जनता परिवार ओकरा बारे में इचिको ख्याल नइखे करत आ एही खातिर दबाव बनावे के कोशिश में कांग्रेस अकेले चुनाव लड़े के बात कहले बिया.जदयू नेता संजय सिंंह के कहना बा कि अगर कांग्रेस अकेलही लड़ल चाहत बिया त एकरा ला ऊ आजाद बिया.\nबिहार के डाक्टर अतवार का दिने क्लीनिकल ईस्टेब्लिशमेंट एक्ट के विरोध में पटना में जुलूस निकललें. एह जुलूस में आइएमए का साथही आयुषो डाक्टरन के संगठन शामिल भइली सँ.\nगोपालगंज के यादोपुर इलाका के पतहरा गांव से एगो वाहन लूटेरा गैंग के तीन गो सदस्यन के पुलिस गिरफ्तार कर लिहलसि.\nखबर भोजपुरी में (मंगल, 26 मई 2015)


खबर भोजपुरी में (मंगल,9जून 2015) – टटका खबर\nसत्ता में आवे खातिर लालू यादव जहरो पी लीहें. काल्हु सोमार का दिने दिल्ली में उनुका मौजूदगी में मुलायम सिंह यादव नीतीश कुमार के बिहार विधानसभा चुनाव में मुख्यमंत्री पद के उम्मीदवार बनावे के एलान क दिहलें. एह पर लालू के कहना रहुवे कि बिहार में भाजपा के रोके आ जनता परिवार के सरकार बनावे ला ऊ जहरो पी सकेलें. इशारा एही पर रहुवे कि नीतीश के मुख्यमंत्री पद के उम्मीदवार माने के मजबूरी. असल में चारा घोटाला के सजा भुगतत बाकिर जमानत पर छुट्टा घूमत लालू प्रसाद जानत बाड़न कि ऊ खुद मुख्यमंत्री बनिए ना सकस आ उनुका परिवार के दोसर कवनो बेकत से अधिका मान्य होखीहें नीतीश कुमार. जीतन राम माँझी वाला अनुभव का बाद अब कवनो पारिवारिक गोल केहु दोसरा के मुख्यमंत्री बनावे के जोखिम ना ले सके.\nयूपी सरकार के 17 लाख कर्मचारियन ला बढ़ल दर से महँगाई भत्ता देबे के एलान क दिहले बिया अखिलेश सरकार. एह बेर छह फीसदी के बढ़ोतरी कइल गइल बा डीए में. हालांकि जनवरी से मई तकले के डीए कर्मचारियन के हाथे ना आई आ ओह लोग के भविष्य निधि खाता में जमा करा दीहल जाई. जून के डीए नकद देबे के बात कहल जात बा.\nकेन्द्रीय प्रत्यक्ष कर बोर्ड के प्रमुख रहल केवी चौधरी के नयका सतर्कता आयक्त बनावल गइल बा. पहिले पर्यावरण सचिव रहल विजय शर्मा के मुख्य सतर्कता आयुक्त बनावल गइल बा. पहिला बेर कवनो नन आईएएस के सतर्कता आयुक्त बना के एगो परंपरा तूड़ल गइल बा. एह पद पर इंडियन बैंक के चेयरमैन रहल टीएम भसीन के बहाली कइल गइल बा.\nमंत्री रहल अवधपाल सिंह सोमार का दिने अपना बेटा रणजीत सिह आ तीन गो अउरी लोगन का साथ एटा जिला अदालत में सरेण्डर कर दिहलें जहाँ से एह लोग के जेल भेज दीहल गइल.\nएह भयंकर गरमी में बिजली खातिर बाप बाप करत बलिया के लोग सोमार का दिने प्रदर्शन कइल आ बिजली विभाग के एक्सईएन के पुतला जरावल. बलिया में बिजली आए जाए के कवनो समय भा रोस्टर नइखे रहि गइल.\nचंदौली क पिपरखड़िया गाँव में अतवार रात घर का बहरी सूतल एगो आदमी पर तेंदुआ हमला क दिहलसि. उनकर चिल्लाइल सुन के लोग धावल बाकिर तबले तेंदुआ भाग गइल रहुवे. घवाहिल आदमी के अस्पताल में भरती करावल गइल बा. लोग वन विभाग से गोहार लगवले बा कि एह तेंदुआ के पकड़ल जाव.\nआजमगढ़ के जीयनपुर इलाका का चकलालचंद बाड़ी के पुरा में अतवार का रात अपना खेत में सूतल एगो नवही के गोली मार के मुआ दीहल गइल. बतावल जात बा कि प्रधानी का चुनाव का विवाद में ई हत्या भइल बा.\nचंदौली जिला के सरेेसर गाँव का लगे धानापुर रजवाहा के बंधा टूटला का चलते खेत त खेत घरो में रजवाहा के पानी घुस गइल बा. सिंचाई विभाग एह रजवाहा में पानी के सप्लाई रोक दिहले बा. . बतावल जात बा कि ई बंधा हर साल टूटत रहेला बाकिर ढंग से मरम्मत ना करावल जाला.\nवाराणसी के डीरेका में बहुते आधुनिक डीजल रेल इंजन के लोकार्पण करत रेल मंत्री सुरेश प्रभु कहलन कि कैंट आ मँडुआडीह टीसन के देश के सबले बढ़िया टीसन बनावल जाई. सोमार का दिने मंडुआडीह टीसन के दोसरका प्रवेश द्वार के शिलान्यासो कइलन रेल मंत्री. डीएलडब्लू के कर्मचारियन के बढ़िया काम खातिर पाँच लाख रुपिया के नकद पुरस्कार कर्मचारियन में बाँटे खातिर देबे के एलानो कइलन सुरेश प्रभु.\nबिहार में भयंकर गरमी आ लू का चलते सगरी स्कूलन के 14 जून ले बंद राखे के एलान भइल बा.\nसारण जिला के मशरख के लखनपुर हाता में गोपालगंज जिला के मडँवा गाँव से आइल बारात के कुछ मनबढ़ कट्टा का बल पर लूट लिहलें. शुरूआत भइल दुआरी लगवला से पहिले दू हजार रुपिया के रंगदारी मंगल से जवना ला दुल्हा के बाप तइयार ना भइले. एकरा बाद दुल्हा के गाड़ी में राखल पेटी से लाखो रुपुा के गहना कपड़ा आ नकदी लूट ले गइलें स मनबढ़. एह बारे में गांवे के पाँच लोग के खिलाफ थाना में केस लिखवाल गइल बा.\nबिहार के सारण जिला में पड़ेवाला सिताब दियारा पंचायत आ यूपी के बलिया जिला में पड़ेवाला इब्राहिमाबाद नौबरार पंचायत एक दोसरा से सटल बाड़े बाकिर दू गो अलग अलग राज्य के काम के तरीका देख यूपी में पड़ेवाला लोग अपना किस्मत के दोस देता कि काश उहो लोग बिहार में पडल रहीत. सिताबदियारा पंचायत के कटान से बचावे खातिर बिहार सरकार पचास करोड़ रुपिया खरच कर के गाँव के पूरा सुरक्षित बना दिहले बिया जबकि यूपी सरकार का तरफ से इब्राहिमाबाद नौबरार पंचायत के करम भरोसे छोड़ दीहल गइल बा. पर साल एह पंंचायत में तीन सौ से बेसी परिवारन के आसरा कटान में खतम हो गइल. एहू साल उहे होखे वाला बा काहे कि यूपी सरकार का तरफ से कवनो काम नइखे शुरु भइल अबहीं ले.\nपिछला5जून के आरा के मोबाइल व्यापारी विक्की के गोली मार के हत्या क दीहल गइल बाकिरा आजु ले हत्यारा पकड़ में नइखन आइल सँ. एही चलते काल्हु सोमारो का दिने आरा में सड़क जाम, बाजार बंदी आ प्रदर्शन कइल लोग. नवादा चौक पर पुलिस के लाठीओ भाँजे के पड़ल भीड़ भगावे खातिर.\nसारण जिला के सोनपुर इलाका के सहारीचक गाछी गाँव में अतवार देर रात एगो नया कनिया साड़ी से फाँसी लगा के जान दे दिहलसि. मरेवाली के बाप थाना में दहेज हत्या के केस दर्ज करवले बाड़न. अबहीं कवनो आरोपी के गिरफ्तारी नइखे भइल.\nसारण जिला के सम्होता पंचायत के उपसरपंच मनबोध चौधरी का खिलाफ सोमार का दिने अविश्वास प्रस्ताव पारित हो गइल. उनुका पर गलत सलत काम करे के आरोप लगावल गइल बा.\nझारखंड के पलामू में आज मंगल का सबेरे सतबरवाँ थाना के बखोरिया गाँव में चलावल अभियान में पुलिस 12 गो नक्सलियन के मार गिरावे के दावा कइले बिया. सोमार रात एह अभियान के चलावल गइल. मराइल माओवादियन का लगे से असलहा आ कारतूसो मिलल बा.\nकोस्टगार्ड के एगो डोर्नियर एयरक्राफ्ट सोमार का रात दस बजे से लापता बा. समुन्दर का उपर सर्विलांस उड़ान पर निकलल एह विमान के खोजे के काम जारी बा. लागत बा कि विमान संगे कवनो हादसा हो गइल बा. एह पर तीन लोग सवार बा.\nकेंद्र सरकार के गृह मंत्रालय का ‘ब्लैक लिस्ट’ शामिल होखला का चलते ग्रीनपीस इंटरनेशनल के एगो कार्यकर्ता एरॉन ग्रे ब्लॉक के पिछला6जून के बंगलुरू हवाई अड्डा पर उतरे ना दीहल गइल आ वापस कर दीहल गइल.\nदेश के शेयर बाजार में चलत गिरावट के दौर सोमारो का दिने जारी रहल आ सेंसेक्स 26523 पर आ निफ्टी 8044 पर बंद भइल. रुपियो में तेज गिरावट देखे के मिलल आ डालर के मुकाबले रुपिया चौंसठो रुपिया के पार बंद भइल. सोना चांदी के दाम में बढ़ोतरी दर्ज भइल.\nसऊदी अरब के कहना बा कि अगर इराक के परमाणु बम से रोके के काम में तनिको ढिलाई होखी त सऊदी अरबो आपन परमाणु बम बनावे में लाग जाई.\nतुर्की में भइल नयका संसदीय चुनाव में कुर्द समुदाय के नेता बहुते मजबूत बन के उभरल बाड़न. हालांकि केहु के साफ बहुमत ना मिलला का चलते या त गठबन्हन के सरकार बनी ना त दुबारा चुनाव करावल मजबूरी हो जाई.\nअंतर्राष्ट्रीय फुटबाल महासंघ (फीफा) के ऑडिट आ कम्पलायंस समिति के अध्यक्ष डोमिनिको स्केला के कहना बा कि विश्वकप के मेजबान तय करे का प्रक्रिया में भ्रष्टाचार के दोषी मिलला पर रूस आ कतर मेजबानी छीनल जा सकेला, रुस के 2018 के आ कतर के 2022 के फीफा विश्वकप के मेजबानी दीहल गइल बा.\nराजद से निकाल बाहर कइल गइल सांसद पप्पू यादव आजु अपना नया पार्टी के एलान करे वाला बाड़न. पप्पू यादव के कहना बा कि ऊ अपना जनक्रांति अधिकार मोर्चा के राजनीतिक गोल बना दीहें आ हो सकेला कि एकर नया नाम दे दीहल जाव.\nTags: News in Bhojpuri, आरा, गाजीपुर, गोपालगंज, चंदौली, टटकाखबर डाॅटकाॅम, नीतीश कुमार, पलामू, फीफा, बलिया, भोजपुरी में खबर., लालू यादव, सारण


विराज भट्ट के ‘तू ही तो मेरी जान है राधा’ – Anjoria\nविराज भट्ट के ‘तू ही तो मेरी जान है राधा’\nभोजपुरी सिनेमा के एक्शन स्टार विराज भट्ट के हिट परेड बॉक्स ऑफिस पर लगातार जारी बा. उनकर हर फिलिम सफलता के परचम लहरावेला. अब विराज के फिलिम आवत बा ‘तू ही तो मेरी जान है राधा’ जवना के निर्माण आ निर्देशन करत बाड़न रमाकांत प्रसाद. जानल मानल निर्माता निर्देशक रमाकांत प्रसाद आ विराज भट्ट के जोड़ी अबहीं ले दस गो फिलिम कइले बिया आ सगरी फिलिम हिट रहल बाड़ी सँ. अतना फिलिम करे वाला ई पहिलका टीम हवे भोजपुरी सिनेमा के.\nरमाकांत प्रसाद आ विराज भट्ट के पहिला फिलिम रहल ‘लागल रहा ए राजा जी’. बाद में अइली सँ ‘दिवाना’, ‘दाग़’, ‘दिलजले’, ‘बारूद’, ‘जान तेरे नाम’, ‘जानवर’ जइसन आठ गो सुपर डुपर हिट फिलिम नउवीं फिलिम रहल ‘हिम्मतवाला’ आ दसवाँ होखी ‘तू ही तो मेरी जान है राधा’.\nसीमा सिंह खेसारीलाल यादव संगे डांस कइली\nठोक देब में विलेन अम्मा जी नीलिमा सिंह


संघ केहू के पराया ना माने : मोहन भागवत – टटका खबर\nसंघ केहू के पराया ना माने : मोहन भागवत\nनागपुर, 07 जून (वार्ता). राष्ट्रीय स्वयं सेवक संघ के सर संघचालक मोहन भागवत कहलें कि संघ, राष्ट्र आ समाज के विकास खातिर काम करेला आ देश के सगरी लोग के आपन मानेला. ओकरा ले केहू पराया नइखे.\nनागपुर में हर साल होखे वाला संघ के तिसरका प्रशिक्षण वर्ग के समापन समारोह के संबोधित करत सर संघचालक भागवत कहलें कि संघ समाज के संगठित करे के काम में लागल बा. ऊ देश आ समाज के हित ला काम करेला आ ओकरा ला सभे आपन बा, केहू पराया नइखे. संघ मानेला का भारत के हर नागरिक ओकर आपन ह.\nसर संघचालक के कहना रहे कि भारत में भाषायी विविधता, मत मतांतर, पंथ, प्रांत, राजनीतिक अउर वैचारिक विविधता रहल बा आ आगहूं रही. बाकिर एह सभ का बावजूद हमनी एक बानी. कहनी कि संगठन में हमेशा ताकत होला बाकिर एह ताकत के दुरुपयोग ना होखे चाहीं आ हमेशा धेयान राखे चाहीं कि हमनी के ताकत राष्ट्र के समृद्धि ला होखे के चाहीं. संघ के एगो मशहूर गीत के पंक्ति सुनावत संघ प्रमुख रेघरियवलें कि – तेरा वैभन अमर रहे माँ, हम दिन चार रहें ना रहें !\nप्रणव मुखर्जी के एह मौका पर आवे के स्वागत करत संघ प्रमुख कहलें कि संघ के काम देखे विविध विचारधारा के लोग नागपुर आ चुकल बा. ई संघ के परम्परा रहल बा कि हमनी समाज के प्रमुख लोग के आमंत्रत क के ओह लोग से अपना राह पर चले में काम आवे वाला पाथेय ग्रहण करत रहीलें.\nसरसंघचालक कहलें कि 1925 में संघ का गठन का बाद से संघ कई तरह के प्रहार झेलले बा आ हर प्रहार का बावजूद संघ तरक्की करत गइल बा. संघ के काम सत्य के पथ पर चले के बा आ समाज अउर राष्ट्र के विकास ला काम करत रहे के बा. एह काम में संघ केहू के विरोध के परवाह ना करे.\nTags: मोहन भागवत, राष्ट्रीय स्वयं सेवक संघ, सर संघचालक\nबँवारा गोलबन्दी के सरकार का मर्जी का खिलाफ तिरंगा फहरवलें संघचालक


मनोज तिवारी के नयका देवी गीत अलबम ‘‘सबकी दुलारी मां महरनियां’’ – Anjoria\nभोजपुरी मेगा स्टार आ गायक मनोज तिवारी ‘मृदुल’ के देवी गीत वाला एलबमन के सभही तिकवे ला नवरात्रि पर. आजुओ उनकर देवी गीत ‘बाड़ी शेर पर सवार रुपवा मनवा मोहऽता’ आ ‘ए हिरना समझ समझ वन चरना’ अउर ‘मईया जी माफ करीं’ लोग बहुते भक्ति भाव से सुनेला.\nअबकी का नवरात्रि पर मनोज तिवारी के देवी गीत के नया एलबम ‘‘सबकी दुलारी मां महरनियां’’ आइल बा. बतावल जात बा कि ई एलबम उनुका पिछलका एलबमन से बहुते अलग बा. एहमें मनोज तिवारी के मधुर स्वर के अलावा बिहार के चर्चित गायिका सुरभि कुमारीओ के आवाज लोग के सुने के मिली. गीत खुद मनोज तिवारी आ प्रमोद पांडे, प्रभुनाथ दाढ़ी, अउर विकास सिंह के लिखल बा आ संगीतकार हउवें राजेश गुप्ता. एह अलबम के निर्देशक हउवें वीडियो डायरेक्टर समर मुखर्जी.\nअबकी का नवरात्रि पर मनोज तिवारी के ई अलबम टी सीरीज जारी करत बा. अपना एह नया एलबम के लेके मनोज तिवारी बहुते उछाह में बाड़ें. लोग एह अलबम के बार-बार सुनल चहीहें. मनोज तिवारी के ई नयका अलबम ‘‘सबकी दुलारी मां महरनियां’’ सगरी संगीत दूकान पर मौजूद बा.


छोट मन वालन के बड़का गोल – टटका खबर\nउत्तर प्रदेश टटका खबर राजनीति\nMar 26, 2022 भाजपा, मोदी, योगी\nकहल जाला कि दुनिया के सबले बड़हन राजनीतिक गोल हवे भाजपा. बाकिर काल्हु आदित्यनाथ योगी के मुख्यमंत्री का पद पर किरिया धराई का मौका पर जवन देखे के मिलल तवना से इहे कहल जा सकेला कि एह बड़हन गोल के चलावे वालन के मन बहुते छोटहन सोच वाला बा.\nपुराणन में बतावल गइल बा कि जबे कवनो मनई धरती पर यज्ञ वगैरह करे तब-तब इन्द्र के सिंहासन डोले लागत रहुवे आ ऊ कवनो ना कवनो जुगत भिड़ावे में लाग जात रहलें.\nमौजूदा समय में कुछ कुछ वइसने हाल छप्पन इंची सीना के दावा करे वाला नरेन्द्र मोदी के बा. जब उनुका लागे लागल कि आदित्यनाथ योगी के छवि आ लोकप्रियता बढ़े लागल बा त अपना सिपहसालारन का जरिए योगी के पर काटे का तइयारी में लाग गइलें. अगर योगी का पाछे उनुका समर्थकन के बड़हन चोली ना रहीत त उनुका के निपटावे से कतरा गइलन मोदी. अगर भाजपा संगठन का ओर से भितरघात ना भइल रहीत त हाल का चुनाव मे भाजपा अउरी बड़हन बहुमत से जीतीत.\nहाल ही का बरिसन में बसपा छोड़ के भाजपा का रथ पर सवार भइल ब्रजेश पाठक आ केशव प्रसाद मौर्या हमेशा योगी का खिलाफ काम करत रहलें. बाकिर एह लोगन के माथ पर छोटहन मन वाला बड़हन लोगन के हाथ रहुवे एहसे एह लोगन का खिलाफ कवनो कार्रवाई ना क के एह लोग के इनाम दीहल गइल बा. एकरा अलावे दू-चार गो अउरी मंत्री बनावल गइल बाड़ें जवन योगी का राह में काँट-कंकर बिछावे में कवनो कमी ना रखीहें. जाल बुनाई त टिकट बाँटहू में लउकल रहल बाकिर आम जनता का नजर में जाल ना आइल. अब बड़हन जीत का बाद दुबारा सरकार बनावे वाला पहिलका मुख्यमंत्री के पन्द्रह दिन ले अझूरा के राखल गइल आ जवन मंत्रीमंडल बनावल गइल बा तवना में योगी के इचिको नइखे चलल ई बात\nएहसे योगी के घेराबंदी क दीहल गइल बा. हमरा त एह छोट मन वालन के निजी अनुभव रहल बा आ ओही चलते हम सक्रियता छोड़ दिहनी. जब मोदी अइलन तबो भाजपा में छोटमन वाला लोग कम कोशिश ना कइले रहल कि भाजपा के साफ बहुमत ना मिल पावे जेहसे मोदी के ठिकाने लगावल जा सके. बाकिर मोदी का साथे खड़ा आम आदमी एह गोल का फरका रहतो मोदी का साथे बनल रहल आ दू बेर निकहा बहुमत से भाजपा के सरकार बन गइल.\nमोदी के याद राखे के चाहीं कि आम आदमी गोल का गोलबंदी से बाहर रहि के सोचेला आ वोट देला. जइसे उनुका साथे जनमत रहुवे वइसहीं योगी का साथहूं जनमत खड़ा बा.\nअगर अगिला लोकसभा चुनाव 2024 से पहिले एह छोटहन मन वालन के इरादा साफे लउकत त मोदिओ आपन झोरा ले के चलि देबे के तइयारी कर लेसु.


Bhojpuri में पढ़ें मलिकाइन के पाती- हेलल-हेलल भइंसिया पानी में- malikayin ke paati in bhojpuri Know the home Disputes of Bihar Politics – News18 हिंदी\nBhojpuri में पढ़ें मलिकाइन के पाती- हेलल-हेलल भइंसिया पानी में\nदेश-दुनिया में एह घरी का हो रहल बा, एकरा पर मलिकाइन के आपन चिंतन-मनन बा। बिहार, बंगाल आ यूपी के राजनीति से लेके तालिबान के आतंक से हलकान अफगानिस्तान तक ऊ आपन नजर दउरवले बाड़ी।\nLast Updated : August 30, 2021, 12:38 IST\nपांव लागीं मलिकार ! कनिया इया एगो कहाउत कहेली मलिकार- हेलल-हेलल भइंसिया पानी में, दूधवो ना पीयनी जवानी में। लरिकाईं में एकर माने त हमरा ना बुझात रहे, बाकिर पांड़े बाबा इहे कहउतवा सुनावत लालू जादो के बड़का लाल के हाल काल्ह बतावे लगनी तब हमरा एकर माने बुझाइल। सुने में आइल हा कि लालू जादो के बड़का बेटा तेजू (तेजप्रताप) जवना आकाश जादो नांव के संघतिया पर फउंकत रहलन हा, उनका पद से ललटेन पाटी हटा के औकात बता दिहलस। एकरा बाद त ऊ एतना बिरनाइल रहने कि बुझाइल ललटेन पाटी गइल हवा में। बाकिर छोटजना एतना तनेन हो गइल आ लालू जादो हड़कवले त ऊ अब औकात में आ गइल बा, बाकिर उनकर अइंठ अबे ले गइल नइखे। एतने ले ना, उनकर संघतियवा अब पाटियो बदल दिहलस। छोटका पासवान (मलिकाइन रामविलास पासवान के भाई केंद्रीय मंत्री पशुपति पारस के छोटका पासवान लिखले बाड़ी) जी के पाटी में ऊ चल गइल बा। अब तेजू मुंह लटकवले घूमत फिरत बाने। उनका ई बुझा गइल बा कि भइंसिया पानी में हेल गइल बिया। अब बेसी चिंचिअइला के कवनो फायदा नइखे।\nपांड़े बाबा त इहो कहत रहुवीं कि तेजू कबो साधु बनेले, कबो कान्हा के रूप धरेले आ कबो बड़का नेता बने के नौटंकी करेले। ए मलिकार, इनके नू बियहवा कवनो बड़ नेता के घर के पढ़ल-लिखल लइकी से भइल रहे। ओकरो जिनिगी बर्बाद क दिहलन। पांड़े बाबा कहत रहुवीं कि उनुका अपना माइयो से ना पटेला। ऊ उनका संगे ना रहेले। फरका कवनो बंगला मिलल बा। ओही में रहेले आ आपन नौटंकी करत रहेले। कबो अपना के कान्हा बतावेले आ अपना छोटका भाई के अर्जुन कहेले। छने में अइसन नौटंकी करे लागेले कि बुझाला- खेली ना खेलाई, खेलवे भांड़ दी। दू दिन पहिलहीं के बात पांड़े बाबा सुनावत रहुवीं कि लालू जादो से भेंट क के पटना लवटने त पाटी आफिस में जाके बापे के चेंबर में बइठ गइले। एतने ले ना, आपन आदमी भेज के ओही जगदा बाबू के बोलाहट भेजले, जवन जगदा बाबू उनकर औकात बता दिहले बाड़े। ऊ त आवे से रहले। उठ के ऊ आफिस से घरे चल गइले। एही के कहल जाला मलिकार कि क, ख, ग, घ जाने ना आ माई से मांगे पोथी।\nसुपवा हंसे चलनिया के- तोरा में बहत्तर गो छेद\nपांड़े बाबा त एगो अउरी बात बतावत रहुवीं मलिकार कि तीर छाप वाली पाटियो में एह घरी झूरे-झमेला चल रहल बा। भलहीं एह लोगन के ललटेन पाटी में भाई-भाई के रगड़ा-झगड़ा देख के मन में लड्डू फूटत बा, बाकिर आपसे में हो लोग लोग आपन जोर देखावे-बतावे में लागल बा। एही के नू कहल जाला मलिकार, सुपवा हंसे चलनिया के- तोरा में बहत्तर गो छेद। अब सुने में आवता कि अइसन लोग के नीतीश जी नाथे के तैयारी में लाग गइल बाड़े। तीन गो नेता तीन तरह के पोस्टर छपवा के टंगवावत फिरत रहले हां। इनका पोस्टर में उनकर फोटो गायब त उनका में इनकर फोटो गायब। एक जने त अपना के भावी मुख्यमंत्री बतावत पोस्टर टंगवा दिहले रहले हां। अब सुने में आवत बा कि तीर छाप पाटी के आफिस के बहरी-भीतरी खाली नीतीश जी वाला पोस्टर टंगाइल बा। ओइमे गान्हीं बाबा के फोटो भी कोना में लउकत बा। पांड़े बाबा कहत रहुवीं कि एह पोस्टर से नीतीश जी ई साबित करे के कोशिश कइले बाड़े कि अबे ऊ कमजोर नइखन भइल। पांड़े बाबा त इहो बतावत रहुवीं कि नीतीश जी का करे वाला बाड़े, उनका के छोड़ के केहू ना जान पावे। लालू जादो एही से उनका बारे में कहले कि नीतीश के आंत में दांत बा।\nकवनो खबर के पांड़े बाबा बड़ा बढ़िया से समझा के बताई ले। उहां के कहत रहुवीं कि नीतीश जी एह फेर में बाड़े कि यूपी में फूल छाप वाली पाटी अगिला साल वोट में हार गइल त कइसे ऊ ओकरा से पिंड छोड़ा के विरोधी खेमा में सट जास। एकरा खातिर अबे से ऊ हवा बान्हे लागल बाड़े। दस दल के नेता लोग के लेके ऊ बड़का मोदी जी से एह खातिर भेंट करे गइल रहले कि खाली आदमी के गिनती जनि होखो। जात के आधार पर गिनती होखे के चाहीं। एतने ले ना, ऊ त इहो कह देले बाड़े कि बड़का मोदी जी संतान पैदा करे के सीमा तय करे वाला जवन कानून बनावे वाला बाड़े, ओकरा के बिहार में लागू ना करिहें। लोग के समझा-बुझा के आबादी घटइहें। पांड़े बाबा जब ई बतिया बतावत रहुवीं त हमरा मन में एगो बात अउवे मलिकार। इहे काम ऊ दारू बंदी खातिर कइले रहिते त केतना नीमन होइत। जब समझवले से लोग मान जाव त ओकरा खातिर कानून बनावे के कौन जरूरत बा। एकर नतीजा लउकत बा नू मलिकार। हजारों करोड़ रुपिया सरकार के टेक्स के डूब गइल आ दारू गांवे-गांवे बिकाते बा। एही में नकली दारू बनावे वाला आपन हाथ साफ करे में लागल बाड़े सन। जब से दारूबंदी लागू भइल बा, तबसे नकली दारू पी के केतने लोग जान गंवा दिहल। केतने लोग आन्हर हो गइल।\nचिरई के जान जाव, लरिका के खेलवना\nपांड़े बाबा ई कुल खबरिया के संगे काबुल के एगो खबर सुनउवीं त हमार त देह के रोआं खाड़ा हो गउवे। उहां के कहत रहुवीं कि ओइजा जवन बदमशवा कब्जा जमवले बाड़े सन, ऊ एक दिन एगो अइसन बड़का बम फोर दिहले सन कि सौ से बेसी आदमी के जान चलि गइल। मेहरारुन के घर से निकलला पर बदमशवा कोड़ा से सटहोरत बाड़े सन। अब त इहो सुने में आवत बा कि पाकिस्तान के बदमशवा ओकनी के संगे मीटिंग क के अपनो मुलुक में हड़कंप मचावे वाला बाड़े सन। एकरा लेके कशमीर के संगे देश भर में चौकस रहे के खबर आइल बा। पकिस्तनियन में तनिको दया-माया नइखे मलिकार। कहां ले काबुल के बमबाजी पर दुखी होखे के चाहीं त ई एही में आपन रोटी सेंके में लागल बाड़े सन। एही के कहल जाला मलिकार, चिरई के जान जाव, लरिका के खेलवना। ई कुल जान-सुन भा देख के बड़का कुल देशवा काहें चुप बइठल बाड़े सन मलिकार! फेर एक बेर हुमचा दीते सन त एकनी के होश ठेकाने लाग जाइत।\nराम मिलवले जोड़ी, एगो आन्हर आ एगो कोढ़ी\nपांड़े बाबा बंगाल के हाल सुनावत रहुवीं। सुने में आवता कि जब से ममता दीदी के सरकार बनल बा आ सगरी तामझाम के बाद फूल छाप वाली पाटी ओइजा सरकार ना बना पवलस, तबे से खाली कोट-कचहरी आ जांच-पड़ताल होत रहता। मार-काट त अइसन कि लोग घर-दुआर छोड़ के भाग पराइल बा। कबो ममता के पुलिस फूल छाप वाला नेता लोग पर केस करत बिया त ओकरा जवाब में फूल छाप वाला लोग दिल्ली के अपना महकमा से जांच करावे में जोर लगा दिहले बा। कवनो ईडी आ आईटी महकमा बा, ऊ सुने में आवता कि ममता के लोग के तबाह क के रखले बा। ओकरा जवाब में ममता के लोग फूल छाप वाला नेता लोग पर तिरपाल चोरी, सिपाही के मउवत से लेके किसिम-किसिम के केस करे में लागल बा। मार-काट त अइसन मचल बा कि अब त बड़का कचहरी ओकर जांच सीबीआई से करा रहल बिया। एही के कहल जाला मलिकार- राम मिलवले जोड़ी, एगो आन्हर, एगो कोढ़ी।\nधोबी के कुकुर घर के ना घाट के\nपांड़े बाबा त जोगी जी के वोटवो के बतकही करत रहुवीं। उहां के कहत रहुवीं कि बीस-पच्चीस साल पहिले जवना बाभन-राजपूत के जूता मारे के बतकही जवन पाटी करत रहली सन, अब ऊ ओह लोग के पटावे में लागल बाड़ी सन। कबो मायावती बाभन सम्मेलन करावत बाड़ी त कबो अखिलेश। सभका ई बुझाता कि बाभन-राजपूत संगे आ जइहें त आसानी से जोगी बाबा के सरंगी धरा के विदा कइल जा सकेला। उहां के कहुवीं कि एकनी के चाल सभे बूझत-समझत बा। तबो अइसन लोग के कमी नइखे, जे एह घरियारन के लोर देख के लट्टू अइसन नाच रहल बा। अइसन लोग के उहे हाल होला मलिकार- धोबी के कुकुर घर के ना घाट के।\nपाती लमहर हो गइल मलिकार। बाढ़ फेर हउवाहेल मचवले बा। दियरा वाला फूफा त माल-गोरू लेके तीन दिन पहिलहीं से अपना घरे पहुंच गइल बानी। एही जा डेरा डाल दिहले बानी। उहां के बतावत रहुवीं कि आधा घर पानी में बा। आदमी त केनहू जाके खा-पी ली, बाकिर माल-गोरू केकरा खूंटा बान्हल जा सकेला। उहां के छोड़ के फुआ आ सगरी घर के मरदाना-मेहरारू छपियां वाली बहिना के घरे गइल बा लोग। मलिकार, फेरू सुने में आवता कि करोनवा बढ़े लागल बा। केरल में बेसी केस मिलत बा। रउरो धेयान राखेब। बाकी अगिला पाती में।\nTags: Bhojpuri, Bhojpuri News, Hindi news


टटको में टटका खबर : 8 अक्टूबर 2014, बुध – Anjoria\nवायुसेना दिवस पर दिहल भोज का दौरान राष्ट्रपति प्रणव मुखर्जी आ प्रधानमंत्री नरेन्द्र मोदी\nराष्ट्रपति प्रणव मुखर्जी बिना कवनो फैसला लिहले दिल्ली विधानसभा से जुड़ल फाइल उपराज्यपाल नजीब जंग के आजु लवटा दिहलन. अब देखल जाव कि उपराज्यपाल का करत बाड़न.\nवेस्टइंडीज के 322 रन के बड़हन स्कोर के पीछा करे उतरल भारतीय टीम के बल्लेबाज कुछ ना कर पवले आ पूरा टीम 41 ओवर में 197 रन बना के आउट हो गइल. पांच गो एकदिना के पहिला मैच वेस्टइंडीज का नामे रहल.\nजम्मू कश्मीर में सीमा पर होखत पाकिस्तानी गोलाबारी का बारे में आपन चुप्पी तूड़त पीएम मोदी कहलन कि जल्दिए सब कुछ ठीक हो जाई. वइसे भारत का तरफ से पाकिस्तान के मुँहतोड़ जबाब मिलत बा आ उ अब राष्ट्रसंघ के दरवाजा खटखटावे लागल बा.\nखुदरा बाजार के ओनलाइन कंपनी फ्लिपकार्ट के तरफ से भारी छूट पर कइल बिक्री का खिलाफ खुदरा व्यापारी आपन शिकायत केन्द्र सरकार के पहँचवले बाड़न. सरकार कहत बिया कि एह बारेे में विचार क के फैसला लिहल जाई.\nकांग्रेस उपाघ्यक्ष राहुल गांधी महाराष्ट्र विधानसभा चुनाव में प्रचार करे उतरलन त उनकर जुबान बिछिला गइला आ पीएम मोदी के नेता विपक्ष कह दिहले राहुल.\nउच्चतम न्यायालय ओह याचिका के नकार दिहलसि जवना में सेवानिवृत्त होखत न्यायाधीशन के एगो खास समय ले कवनो दोसर पद लेबे से मना करे के बात कहल गइल रहे.\nअमेरिका के नेतृत्व में भइल हवाई हमला का बाद इस्लामिक स्टेट के आतंकवादी सीमावर्ती कुर्द बहुल कस्बा कोवानी से पीछे हट गइल बाड़े.\nआस्ट्रेलिया में मुस्लिम धर्म प्रचारकन के आवे पर रोक लगा दिहल गइल बा. कुछ समय से आस्ट्रेलिया में सुरक्षा से जुड़ल छापामारी का चलते मुसलमान पहिलही से नाराज रहले ह आ अब एह फैसला का बाद ओहनी के नाराजगी अउर बढ़ गइल बा.


श्री पी राज सिंह जी के लिखल भिखारी ठाकुर के गाँव से लवट के | जोगीरा\nHome आलेख श्री पी राज सिंह जी के लिखल भिखारी ठाकुर के गाँव से...\nश्री पी राज सिंह जी के लिखल भिखारी ठाकुर के गाँव से लवट के\nआंखो देखा हाल जननायक , महानायक , सास्कृतिक योद्धा अमर रंगकर्मी भिखारी ठाकुर जी के गांव से:\nभाषा के अस्मिता ओह भाषा के बोलवाला समुदाय / समाज के अस्मिता से सीधा जुड़ल बा । लोक कलाकार भिखारी ठाकुर ना केवल भोजपुरी भाषा आ नाट्य कला के एगो नया ऊंचाई पर पहुंचवले बल्कि देश विदेश में बसल करोड़ों भोजपुरियन के एगो नया पहचान भी देहले । आज जब भी देश के बड़ बड़ शहरन में , राष्ट्रीय नाट्य विद्यालय में , दिल्ली के मंडी हाउस में , इंडिया हैबिटैट सेंटर आदि के मंचन से भिखारी ठाकुर के रचना के मंचन गायन होला , तब ई सन्देश भी जाला कि भोजपुरी मात्र अनपढ़ गँवारन के ही भाषा ना ह बल्कि एगो विकसित , सभ्य आ सुसंस्कृत आबादी के वाणी भी ह । एही कुल्हि कारणन से कुछ लोग भिखारी ठाकुर के भोजपुरी के शेक्सपियर , कालिदास आदि भी कहले बा । भिखारी ठाकुर के नाटकन आ गीतन में अपना समय के समाज के केवल रूप ही ना लउके , ओह में समाज के कुरीतियन के आलोचना भी लउकेला ।\nआज जब भिखारी ठाकुर के गाँव राकेश कुमार सिंह आ उषा तितिकछु के साथे घुमे के इच्छा भईल त मन में एगो सुखद स्मृति रहे । राकेश जी लिंग हिंसा के खिलाफ जागरण खातिर साइकील से भारत भ्रमण पर निकलल बानी । उषा तितिकच्छू उनकर साथ देबे खातिर काठमांडू से साइकील से आईल बानी । मन में एगो सुखद एहसास के साथे साथे कई प्रकार के प्रश्न भी उथल पुथल करत रहे । कईसन होई भिखारी के गाँव ? भिखारी के घर परिवार में के के बा ? भिखारी के मरला के बाद उनकर कला के का भईल ? उनके गिरोह में से अब केहू बा की ना ?आज के समाज आ सरकार भिखारी के ऋण के के तरी चुकवले बा ? आदि आदि ।\nडोरीगंज के बंगाली घाट भा तिवारी घाट से नाव से गंगा नदी के ओह पार गईला पर पहिलका गाँव कुतुबपुर भेंटाला । नावन पर आदमी ,माल मवेशी , साइकील मोटर साइकील , सब्जी दूध सभे लदाला आ सवारी भईले पर नाव खुलेली सन । एह घाटन से सोन के लाल बालू के एगो बड़ कारोबार होला । लगहीं बाएं आ दाहिने ओह पार गंगा आ सरजू के संगम भी बा । त्रिवेणी के कारण जल सम्पदा भरपूर बा । पेशा से फोटो पत्रकार उषा तितिकच्छू के कैमरा एह सब दृश्यन के कैद करे में रुकत ना रहे । शायद छपरा आ आरा के जोड़े वाला सड़क पुल के नाम भी भिखारी ठाकुर पुल राखे के प्रस्ताव बा । तैयार भ गईला के बाद हाजीपुर पटना के गांधी सेतु से भी ई बड़ पुल होई । पुल के काम लगभग पूरा हो आईल बा । नदी के बीच के दस गो पाया के जोड़े भर के काम बाकी बा ।\nओह पार नदी किनारे दायें एक की मी गईला पर पहिलका गाँव कुतुबपुर भेंटाई । गाँव में 6-7 गो फुस पलानी के एगो छोट बाजार बा । एक ओरि एगो चौताल बनल बा । एक कोना में भिखारी ठाकुर के संगमरमर के छाती भर के मूर्ति बा । सरकारी कृपा से स्थापित बनल एह भाग के गाँव के लोग आश्रम कहेला । मूर्ति एगो साधारण कलाकार के हाथ के ही बनल बा । मेंहीं कलकारी जवन बड़ बड़ शहरन में नेता लोग के मूर्ति में लउकेला ऊ ओह में नइखे । 18 दिसंबर के भिखारी ठाकुर के जन्म दिन के पटना से बड़ बड़ कलाकार लोग जुटेला आ गीत गवनई के कारक्रम होला।\nएकरा अलावा हमरा अइसन कवनो चिन्ह ना मिलल जेकरा से बुझाव कि ओह गाँव , समाज के उन्नति खातिर सरकार चेतनशील बिया । गाँव में आज भी माटी के सड़क बा । कवनो सवारी बस छगड़ा गाँव से ना चले । गाँव के लोग आपन साधन से4की मी दूर बबुरा जाला । उहाँ से आरा जाये के सवारी मिलेली सन । जिला मुख्यालय छपरा आवे खातिर नाव के सहारा लेबे के परेला । नाव खातिर एगो स्वास्थ्य केंद्र बा जहां कबो डाक्टर ना आवस । लईकन के पढाई खातिर बगल के गाँव चकिया में वर्ग5तक खातिर एगो पाठशाला बा । बिजली त दूर के बात बा झुलत तार भी दूर दूर तक ना लउकल । ग्रामीण आपन उद्यम से चापाकल गाड़ के पानी के व्यवस्था कईले बाड़े । कहे के माने अजादी के 68 साल बाद भी प्रारंभिक स्तर के जे कवनो सुविधा कवनो भी गाँव में रहे के चाहीं ऊ कवनो नइखे एह गाँव कुतुबपुर में ।\nभिखारी ठाकुर के वंशज में उनकर पोता राजिंदर ठाकुर थोड़े ठीक स्थिति में बाड़े । अभी लगभग सत्तर बरिस के बाड़े आ रेल से रिटायर कईला के बाद गाँवही में रहेले । बाकि सब लोग छोट मोट नोकरी व्यवसाय से केहू तारे भरण पोषण करेला ।\nभिखारी ठाकुर के मंडली में से एकमात्र किशुनदेव शर्मा अभी जीवित बाड़े । किशुनदेव शर्मा से दू तीन गो गीत हमनी के हरमोनियम पर सुननी जा आ रिकॉड कईनी जा । भिखारी ठाकुर के सरबेटा प्रभुनाथ ठाकुर अबहियों नाच पार्टी चलावेले आ भिखारी के परम्परा के आगा बढ़ावे के कोशिश में लागल बाड़े बाकिर देह धाजा देखला पर इहे बुझाइल कि रोटी खातिर हांथ आ मुहँ के खेल में अझुराईल बाड़े । जुग आ समय बीतल । कसेट , टी वी आ बड़ बड़ बिजली से चले वाला वाद जन्तर के जमाना में साधनहीन कवनो भी लोक कलाकार के जवन दशा के कल्पना कईल जा सकेला ऊ साफ साफ प्रभुनाथ ठाकुर के देखला पर बुझा जात रहे । संग्रहालय के नाम पर राजिंदर ठाकुर के एगो छोट कमरा बा जवना में भिखारी ठाकुर के मिलल मानपत्र , पुरस्कार आदि फोटो के साथे देवाल पर टाँगल बा । भिखारी ठाकुर के फोटो में से दू तीन फोटो ही लउकल आ ऊ सब नेट उपलब्ध बाड़ी सन ।\nकहल जा सकेला कि ई नेता लोग के भोजपुरी प्रेम देखावटी आ मौकापरस्ती के बढिया उदाहरण बा ।\nश्री पी राज सिंह जी के , परिआर जाड़ा मे इंहा के भिखारी ठाकुर के गाँव कुतूबपुर गइल रहनी\nपिछला लेखभिखारी ठाकुर के वंशज\nअगिला लेखभोजपुरी सिने उद्योग का रुख बदल सकती है भोजपुरी फिल्म एक प्रेम कहानी


समय के धुर में भुलाइल में चइता - डॉ० उमेशजी ओझा - मैना: भोजपुरी साहित्य क उड़ान (Maina Bhojpuri Magazine)\nHome चइता डा उमेशजी ओझा Lekh समय के धुर में भुलाइल में चइता - डॉ० उमेशजी ओझा\nसमय के धुर में भुलाइल में चइता - डॉ० उमेशजी ओझा\nचइती उत्तर प्रदेश आ बिहार में चइत महीना प आधारित बा. भारतीय मान्यता के अनुसार चइत महिना के साल के पहिला महीना मानल जाला. एह महीना के कईगो महातम बा. बाकी उत्तर प्रदेश आ बिहार में एह महीना में गाए जाए वाला गीत चइता के आपन अलगे महातम बा. चइत महीना के रितु परिवर्तन के रूप में जानल जाला. पतझड़ जा चुकल रहेला, फेड़न प पतई आ नाया-नाया कोपल आई रहेला. एही महीना में मरजादा पुरूषोत्तम श्री राम के जनमो भइल रहे. एही महीना से गर्मी के तैयारी शुरू हो जाला आ चिरई-चुरुंग आपन प्रजनन खातिर घोसला भी बनावल शुरू क देला. चइत महीना फगुआ के अगिला दिने शुरू होला. बसंत रितु आपन योवन प होला एह कारण एह महीना के मधुमास भी कहल जाला. एह महीना में गावल जाए वाला राग में परेम, प्रकृति आ होली विशेस रहेला. चइत प्रभु श्री राम के जनम दिन के महीना भी ह. एह से एह महीना में गाये जावे वाला हर गीत के आगे आ पीछे रामा हो रामा गावल जाला.\nएह महीना में उत्तर प्रदेश आ बिहार के गाँव से लेके शहर तकले चइता के आयोजन कइल जात रहे. बिहार आ उत्तर प्रदेश में चइत महीना में गाये जाए वाला गीत के चइता, चइती आ चइतावर कहल जाला. ई सभ गीतन में मुख रूप से एह महीना के गुण गान होला. बाकी अब ई परम्परा प धीरे-धीरे समय के धुर चढ़ल शुरू हो गइल बा.\nचइती के शास्त्रीय संगीत विद्या में शामिल भी कइल जाला. आ उप शास्त्रीय बंदिश भी गावल जाला. एह महीना में लागल महफिल में खाली चइती, टप्पा , आ दादरा ही गावल जाला. एह में अक्सर राग बसंत आ मिश्र बसंत में निबद्ध होला. चइती, ठुमरी, दादरा, कजरी आदि के गढ़ उत्तर प्रदेह आ बिहार ह. पाहिले खाली एकरा के समर्पित संगीत समारोह होत रहल जेकरा के चइता उत्सव कहल जात रहे. आजू हमनी के पुरान रीति रिवाज आ हमनी के संस्कृति प समय के धुर आपन घर बनावल शुरू कर देले बा. आ अइसन कह सकत बानी कि हमनी के पुरान संस्कृति समय के धुर में भुलाइल जात बा. ओकरा बादो चइती के लोकप्रियता संगीत प्रेमियन में बनल बा. शाल के बारह महीना में चइत महीना गीत संगीत के महीना के रूप वर्णन कइल गइल बा.\nचइत महीना में गाए जाए वाला गीतन के भोजपुरी में घाटो, मगही में चइतार, आ मैथली में चइतावर कहल जाला. गीतन में राम के नाम के अलग राधा, कृस्न के विरह के गीत भी गावल जाला. शिव पार्वती के गीत, “शिव बाबा गइले उतरी बनिजिया, ले अइले, भंगीया धतुरवा हो रामा.’’ बड़ी मसहुर बा. कहल गइल बा कि चइता गाना, गावे आ सुने से मन आ दिल के भीतर के सभ घुटन दूर हो जाला. एह महीना के रामनवमी के चौथा दिन चइत शुक्ल त्रयोदशी जैन धरम के प्रवर्तक भगवान् महावीर के भी जनम भइल रहे.


देश दुनिया के खबर (बियफे, 10 सितंबर 2015) – टटका खबर\nबियफे का दिने हिन्दी के अंतर्राष्ट्रीय सम्मेलन के संबोधित करत पीएम मोदी कहलन कि जरूरत बा कि हिन्दी के प्रौद्योगिकी में इस्तेमाल होखे जोग बनावल जाव. 32 बरीस बाद हिन्दुस्तान में होखत एह विश्व हिन्दी सम्मेलन के उद्घाटन करत पीएम के कहना रहे कि जल्दिए अंग्रेजी आ चीनी भाषा का बाद प्रौद्योगिकी में हिन्दी के तिसरका जगहा बन जाई आ हिन्दी भाषा के एगो बड़हन बाजार बन जाई. एह मौका पर उत्तर भारत के अउरी भाषा बोले वालन के टीस मारत बा काहे कि हिन्दी इह पट्टी के सगरी भाषा के हक मार के बइठ गइल बिया आ ओकरा चलते अनेके भाषा पनप नइखी पावत स. दुख के बात बा कि हिन्दी का चलते भोजपुरीओ के बहुते नुकसान भइल बा आ एह इलाका के हिन्दी साहित्यकारन का चलते भोजपुरी के आजु ले मान्यता ना मिलल.\nभारत आ पाकिस्‍तान दुनू देश के सीमा के रखवारन के आजु नई दिल्ली में बइठक शुरू भइल जवना में सीमा पर होखत घटना के रोके खातिर नया रननीती बनावे पर विचार भइल. बइठक तीन दिन चले वाला बा. पहिले ई दूइए दिन चले वाला रहुवे बाकिर नया रणनीति बनावे ला एक दिन बढ़ा दीहल गइल.\nप्रधानमंत्री मोदी आजु भोपाल में भाजपा समर्थकन के संबोधित करत कहलन कि संसद में वस्‍तु आ सेवाकर विधेयक कांग्रेस का चलते पारित ना हो सकल. कांग्रेस के अड़ियल रुख देखत संसद के मानसून सत्र के अवसान बिना वस्तु सेवा कर विधेयक पास करवले करे के पड़ गइल. कहलन कि करिया धन का बारे में बनल कानून से हवालाबाजन के होश उड़ गइल बा आ ओहनी के पता चल गइल बा कि जल्दिए ओहनी के गोड़ धरे लायक जमीन ना रह जाई. आ एही चलते सराकर के काम में बाधा दीहल जा रहल बा.\nएनडीए के सहयोगी राष्‍ट्रीय लोक समता पार्टी आ हिन्‍दुस्‍तानी अवाम मोर्चा बिहार विधानसभा चुनाव के सीट बाँटे के सवाल पर आखिरी फैसला भाजपा पर छोड़ दिहले बाड़न बाकिर लोजपा अब ले अइसन नइखे कइले. बतावल जात बा कि ओकरा मिले वाला सीटन के गिनिती ओकरा बहुते कम लागत बा. एही बीच झारखंड मुक्ति मोर्चा एलान कइले बावे कि ऊ बिहार के सगरी सीट से चुनाव लड़ी.\nमाँसखोरन के बवाल मचवला का बावजूद कुछ अउरी राज्य जैन पर्व का मौका पर मांस बेचे पर रोक लगा दिहलें. ओने जम्मू कश्मीर के हाई कोर्ट आदेश दिहले बावे कि समूचा राज्य में गोमांस के बिक्री पर रोक के कड़ाई से पालन कइल जाव.\nपिछला दू दिन के तेजी पर बियफे का दिने बिकवाली हावी हो गइल आ सेंसेक्स में 97 अंक आ निफ्टी में 31 अंक के गिरावट दर्ज भइल. रुपिया डालर का मुकाबले दू पइसा कमजोर हो गइल.\nपांचवा राष्ट्रमंडल युवा खेलन में बियफे का दिने भारत दू गो स्वर्ण पदक मिला के कुल सात गो पदक हासिल कइलसि. तीरंदाजी में प्राची सिंह के महिला रिकर्व स्पर्धा के स्वर्ण पदक आ टेनिस मिक्स्ड डबल्स में शशिकुमार मुकुंद अउर धृति वेणुगोपाल के जोड़ी के स्वर्ण पदक मिलल. भारत के अब सात गो स्वर्ण, चार गो रजत आ छह गो कांस्य पदक हो गइल बा.\nअमरीकी ओपन टेनिस टूर्नामेंट में सानिया मिर्जा महिला डबल्स आ लिएंडर पेस मिक्स्ड डबल्स के फाइनल में पहुंच गइल बाड़ें.\nमुंबई में बियफे का दिने बोलावल यूपी सरकार के निवेश सम्मेलन में तैंतीस हजार करोड़ रूपिया निवेश के समझौता पर दस्तखत भइल. सम्मेलन के सम्बोधित करत मुख्यमंत्री अखिलेश यादव कहलन कि उत्तर प्रदेश में निवेश के बहुते संभावना बा आ सरकार एक खातिर हर तरह के सहायता करे ला तइयार बिया.\nपटना में चलावल गइल एगो सघन तलाशी अभियान में गांधी मैदान थाना के कारगिल चौक का लगे एगो मोटरसाईकिल सवार का लगे से बारह लाख रुपिया नगद मिलल आ ओकरा के हिरासत में लेके पूछताछ कइल जात बा.\nश्रीलंका एयरलाइंस के कोलंबो से चेन्नई आवत एयरबस ए 330-200 विमान उतरत घरी बहुते गरम हो गइल जवना का बाद ओकरा के रनवेए पर रोक दीहल गइल आ ओहिजे से सवारियन के उतार लीहल गइल. सभे सुरक्षित रहल.\nबिहार चुनाव से पहिले आवत ओपिनियन पोल में बियफे का दिने एगो सर्वे में एनडीए के बढ़त बतावल गइल जबकि बुध का दिने आइल सर्वे में महागठबन्हन के बढ़त मिलत देखावल गइल रहुवे.


नेता के जबान आ आपन देश | Anjoria's Weblog\nनेता के जबान आ आपन देश\nPosted on जून 6, 2012 by Anjoria\nआजु काल्हु , जान जा ए रामचेला कि नेता लोगन के जबान बिछला जा तिया. कहले बा कि चाम के जीभ ह, बिछला जाले. लेकिन नेता लोगन के जीभ सबसे जियादा बिछलाले. खास क के जब चुनाव के पहिले वाला मौका होखो. अब देखऽ ना कि दू दिन पहिलही मोदी जी, चाहे करुणानिधि जी का बोलले अब का लीपापोती करऽता लोग. बिछलाला त गोड़ो लेकिन ऊ जब बिछलाला त लोग गिर परेला आ ओकरा बाद आंखि झुका के धूरा झारे ला आ एने ओने तिकवे ला कि केहु देखत त नइखे. लेकिन नेता के जब जबान बिछलाले त ऊ आंखि उठा के बहस करेला. जान जा कि जिनगी तीन गो चीज बिछलाला, एगो जीभ, दोसरके गोड़ आ तीसरके नजर. गोड़ बिछलाइल त बूझि जा कि आदमी लापरवाह रहे, जबान बिछलाइल त माने कि ओह पर भरोसा करे लायक नइखे आ जे आंखि बिछला गइल त जान जा कि आदमी बदचलन बा. ई देश के राजनीति के त कवनो चरित्र बा ना एहिसे जब नेता के जुबान बिछलाले त केहु के हरानी ना होला. काहे कि नेता के जबान बिछलाले ना, ओकरा के ढकेल के बिछलावल जाला आ ढकेले वाला खुद उहे होला जेकर जबान होले. ई काम जहां वोट बैंक होला ओहिजा बेसी होला. अइसन बूझाला कि वोट बैंक के चौकठ पर केला के छिलका गिरल रहेला. ई जान जा कि जे केला के छिलका ना गिरल होखो त नेताजी अपना पाकिट में से निकाल के ओहिजा गिरा देले. अपना देश में केला के बड़ा महत्व बा केला के पतई, चाहे ओकर धड़, चाहे केला के घवद सबके अलग-अलग महत्व बा. एहिसे अपना देश में नेता लोग केला पाकिट में ले के घूमे ला. फल खा लिहले आ छिलका गिरा दिहले अगर कम्पीटीटर बा त ओकर गोड़ बिछलाई आ बोटर बा त ओकरा खातिर नेताजी जबान बिछलाई.\nअब ई जान जा कि चुनाव नारा काल होला, प्रश्न काल होला, असमंजस काल होला, चुनाव फिसलन काल होला. कवनो नेता के जिनगी में चुनाव हरला से बड़हन डर कवनो ना होला. अब ई मत सोच लीहऽ कि जबान जे नता होई ओकर चमड़ो ओही के होई. नाहीं, जबान त ओकरे बा लेकिन ऊ जबान के चमड़ा ओकर ना होला. ई केहु के मार के लिहल जाला. इहे कारण ह कि आजादी के बाद एतना लोग मुआ के ई चमड़ा हासिल कइले बा लोग. उहे चमड़ा के कारण पूरा देश ऊ लोग केला के छिलका पर रखले बा. जब चाहे धकिया के पूरा सिस्टम के गिरा देवे.


टटका खबर, अतवार ५ फरवरी २०१२ | Anjoria's Weblog\nरोहतास जिला के आलमपुर में जनता के संबोधित करत लोकसभा स्पीकर मीरा कुमार कहली कि दुर्गावती जलाशय परियोजना का राह के सगरी बाधा हटा दिहल गइल बा आ अब जल्दिये एकर निर्माण शुरू हो जाई.\nसिवान के महाराजगंज में बँगरा गाँव का लगे काल्हु देर साँझ सरस्वती जी के मूर्ति विसर्जन करे समय दू गो गुट के आपसी चाकूबाजी में छह लोग घवाहिल हो गइल.\nकटिहार में एगो निजी जूट मिल में आग लगला से एक करोड़ रुपिया के संपति जर के राख हो गइल. आग मुख्य भंडार में शुरू होके सगरी मिल में पसर गइल.\nभूमि आ राजस्व मंत्री रमई राम आजु बतवलन कि जवना महादलित परिवारन के अबही ले मकान बनावे खातिर जमीन नइखे दिहल गइल ओह लोग के सर्वेक्षण करा के पन्द्रह फरवरी से पहिले जमीन दे दिहल जाई.\nपंचायत निकायन के खाली पड़ल तीन हजार तीन पद खातिर भइल उपचुनाव आजु करा लिहल गइल. मतगणान काल्हु फजीरे से करावल जाई.\nआरएसएस के संघ चालक मोहन भागवत आजु पटना में पत्रकारन से बतियावत में अन्ना हजारे के आलोचना करत कहले कि अन्ना के आंदोलन में संघ के स्वयंसेवक खूब शामिल रहले बाकिर अन्ना के बयानबाजी का बाद सभकर मन टूट गइल. कहलन कि आजु देश पर चारो तरफ से खतरा बा बाकिर सरकार आँखि मूँद के महटियवले बिया.\nसारण जिला के दिघवारा में राम जंगल सिंह स्मृति फुटबॉल टूर्नामेंट के उद्घाटन मैच में पूर्वी चंपारण के टीम डनलप कोलकाता टीम के दू गोल से हरा दिहलसि. डनलप टीम कवनो गोल ना कर पवलसि.\nयूपी विधानसभा चुनाव के पहिला दौर के प्रचार काल्हु पूरा हो जाई. एह दौर में अवध आ पूर्वांचल के दस जिलन के पचपन गो सीट पर मतदान ८ फरवरी के होखे वाला बा. एह जिलन में सीतापुर, बाराबंकी, फैजाबाद, अम्बेडकर नगर, बहराइच, श्रावस्ती, बलरामपुर, गोण्डा, सिद्धार्थ नगर, आ बस्ती जिला शामिल बा. पांचवा दौर के नाम वापसी के काल्हु आखिरी दिन होखी. सतवाँ आ आखिरी दौड़ खातिर काल्हु से परचा दाखिला के काम शुरू हो जाई. एह दौर में मुरादाबाद, लखनऊ आ बरेली मंडल के दस गो जिलन के साठ गो सीट के चुनाव करावल जाई.\nउभांव थाना के खैरा खास गाँव में शुक के रात रामजानकी ठाकुर कुटी के महंत के हत्या कर दिहल गइल. कहल जात बा कि मंदिर के ट्रस्ट के संपति हड़पे खातिर उनुकर हत्या कइल गइल. पुलिस का लगे एह मामिला में गाँवे के एगो आदमी समेत तीन जने पर मुकदमा दर्ज करावल गइल बा.\nरेवती कस्बा के गुदरी बाजार निवासी एगो व्यापारी पुलिस में मुकदमा दर्ज करवले रहुवे कि सहतवार थाना इलाका में एक फरवरी का दिने कुछ वर्दीधारी बदमाश ओकर १ लाख पैंतीस हजार रुपिया लूट लिहले. जाँच के बाद पुलिस एह मामिला के फर्जी आ मनगढ़न्त बतवले बिया.\nकांग्रेस पश्चिम बंगाल में किसानन के हत्या आ बुतड़ुअन के असमय मौत पर चिंता जाहिर कइले बिया. एकरा बादो कांग्रेस तृणमूल से आपन गठबन्हन बनवले राखी. गुड़ खाई बाकिर गुलगुला से परहेज करत रही.\nओड़िशा में बर्ड फ्लू का चलते मुर्गियन के मारे के काम शुरु कर दिहल गइल बा. पहिला दिने अठारह हजार से अधिका मुर्गियन के मार दिहल गइल.\nअतवार का दिने देशभर में पैगम्बर मोहम्मद साहब के जन्म दिन मिलाद-उन-नबी मनावल गइल आ खास नमाज अदा कइल गइलॆ\nसीरिया समस्या पर अरब लीग शान्ति योजना के समर्थन कइलसि. कहलसि के समस्या के समाधान सीरिया के नेता लोग के घोषित सुधार नीति पर आधारित होखे के चाहीं.\nसमूचे यूरोप में कड़ाका के जाड़ा पड़ला से अबही ले नाहियो त पौने तीन सौ लोग के जान चल गइल बा. उक्रेन, बोस्निया, लात्विया, लिथुआनिया, स्टोनिया आ चेक गणराज्य समेत इटली, स्लोवाकिया, फ्रांस, आस्ट्रिया आ ग्रीस एह लपेटा में बाड़े.\nअफगानिस्तान के दक्षिणी कंधार शहर में पुलिस मुख्यालय का नियरा भइल बम विस्फोट में पाँच गो पुलिसवालन समेत नौ लोग के जान चल गइल.\nपाकिस्तान के प्रधानमंत्री युसुफ रजा गिलानी के कहना बा कि उनुकर देश एगो स्थिर अफगानिस्तान चाहऽता आ ऊ एह खातिर कवनो शांति प्रक्रिया के समर्थन करी.\nकेन्द्र सरकार एह साल अगस्त ले कोयला, लिग्नाइट अउर बालू छोड़ बाकी खनिजन खातिर नया रॉयल्टी दर घोषित कर दी.\nअसम में चउथा सिनेआसा अंतरराष्ट्रीय फिल्म समारोह-२०१२ आजु से गुवाहाटी में शुरू हो गइल. असमिया फिल्म अभिनेता बीजू फुकन एकर उद्घाटन कइलन.\nएक दिन के चांदनी फेर अन्हरिया रात का तर्ज पर मेलबर्न में भइल तीन देश का एकदिना क्रिकेट शृंखला में पहिला एकदिना मैच में आस्ट्रेलिया भारत के ६५ रन से हरा दिहलसि. एकरा पहिले भारत विदेशी जमीन पर लगातार पन्दरह गो मैच हरला का बाद एगो मैच जीत लिहले रहुवे.\nभारत के क्रिकेट खिलाड़ी युवराज सिंह के कैंसर के इलाज चलत बा बाकिर कहल जात बा कि ऊ एकदम ठीक हो जइहे काहे कि बेमारी समय पर पकड़ा गइल बा.\nअमरीका के कोलारेडो स्प्रिंग्स में डेव शुल्ट्ज मेमोरियल अंतरराष्ट्रीय कुश्ती टूर्नामेंट में भारत के अनिल कुमार ग्रीको रोमन मुकाबला में स्वर्ण पदक जीत लिहलन. एकरा अलावे रजतो पदक भारते जीतलसि. एह टूर्नामेंट भारत अबही ले तीन गो स्वर्ण, दू गो रजत आ दू गो कांस्य पदक जीतले बावे.


भोजपुरी सिनेमा के नइकी सनसनी – अंकिता दूबे – Anjoria\nनवम्बर 26, 2013 अंकिता दूबे\nनपले बानी बित्ता भर ज़मीन, पूरा जहान अबही बाकी बा. जी हँ, उ कहना सटीक बइठत बा गोरखपुर के खूबसूरत बाला अंकिता दूबे प, जिनकर बचपन से सपना रहल अभिनेत्री बने के आ अब उ सपना पूरा हो गइल बा.\nअंकिता दूबे स्कूले का दिन से हर फंक्शन, हर सांस्कृतिक कार्यक्रम में शामिल होखे के आ नृत्य अउर अभिनय प्रतियोगिता में शामिल होखे के आदत बना लिहले रही. फिलिम देख ओकर नकल उतारल उनकर शौक रहे. बाद में अपना मन के चाह आ लोग के बढ़ावा मिलल त सिनेमा के बड़का परदा पर उतरे के मन हो गइल. अब अंकिता दूबे अनेके भोजपुरी फिलिमन में बतौर अभिनेत्री नज़र आवे वाली बाड़ी.\nजाने जोग इहो बा कि अंकिता दूबे एह घरी यूपी में पांच साल ला फ़ास्ट शाईन प्लस डिटर्जेन्ट के ब्राण्ड अम्बेसडर बाड़ी आ गोरखपुर मॉडलिंग प्रतियोगिता में पिछला साल 2012 में “मिस फ़ोटोजेनिक फेस” चुनाइल रही.\nएगो सवाल के जवाब में अंकिता दूबे कहली कि उ चाहत बाड़ी कि उनकर एगो खास पहचान बने आ उ जवन करे ओकरा से उनका मम्मी-पापा के नाम ऊंच होखो.


(बुध,5अक्टूबर)\nनक्सलियन के सहायता चहुंपावे वाला दू गो गुरु नक्सली दिल्ली में गिरफ्तार भइले.\nगोवा खनन घोटाला पर पीएसी रिपोर्ट में केहु के नाम नइखे लिहल गइल बाकिर राजनीतिक साठगांठ पर जरूर दोष लगावल गइल बा.\nप्रधानमंत्री मनमोहन सिंह बुध का दिने अंतरराज्य परिषद के पुनर्गठित रूप के मंजूरी दे दिहले. परिषद के सदस्य का रूप में गुजरात के मुख्यमंत्री नरेंद्र मोदी, तमिलनाडु के मुख्यमंत्री जे. जयललिता अउर उत्तर प्रदेश के मुख्यमंत्री मायावती शामिल बाड़ी.\nसेंटर फॉर डायनामिक्स, इकोनॉमिक्स एंड पॉलिसी बुध का दिने अपना रपट में बतवलसि कि देश के अस्पतालन में बैक्टीरिया के छूत से हर साल 190,000 जमतुअन के मौत हो जाले.\nभारत से 23000 हज यात्री सऊदी अरब पहुंच चुकले.\nभारत बुध का दिने दुनिया के सबले सस्ता सस्ता टैबलेट “आकाश” पेश कइलसि जवना के दाम 2250 रुपिया बा आ विद्यार्थियन के ई 1125 रुपिया में दिहल जाई. एकरा बाद अपना देश में आम आदमी आ कम्प्यूटर के बीच के दूरी अउरी कम हो जाई.\nपीडीपी कार्यकर्ता नेशनल कांफ्रेंस कार्यकर्ता सईद मुहम्मद यूसुफ के हिरासत में भइल मौत के निष्पक्ष जांच करावे खातिर बुध का दिने कश्मीर में जुलूस निकलले.\nएगो जूनियर इंजीनियर पर हमला करे के दोषू गोवा में राकांपा विधायक फ्रांसिस्को उर्फ मिक्की पाचेको के बुध का दिने छह महीना खातिर जेल भेज दिहल गइल.\nदिल्ली के एगो अदालत महिला नक्सली सोनी सोरी के न्यायिक हिरासत सात अक्टूबर ले बढ़ा दिहलसि. सोनी पर नक्सलियन खातिर एस्सार समूह से ‘पैसा लेबे’ के आरोप बा.\nमध्य प्रदेश में नवमी से ‘बेटी बचाओ अभियान’ के शुरुआत कइल गइल बा.\nविहिप सुब्रह्मण्यम स्वामी खातिर जेड प्लस सुरक्षा मँगलसि. स्वामी पर एगो अल्पसंख्यक विरोधी लेख लिखे के आरोप बा.\nहिसार लोकसभा सीट के उपचुनाव से आठ दिन पहिले निर्वाचन आयोग के निर्देश पर हिसार के पुलिस अधीक्षक के तबादल कर दिहल गइल.\nआडवाणी की जन चेतना यात्रा देश के 100 जिलन से गुजरी. एह दौरान कुल 38 दिन में आडवाणी 7600 किलोमीटर के सफर तय करीहें.\nकेंद्रीय संसदीय कार्यमंत्री पवन कुमार बंसल बुध का दिने कहलन कि संप्रग सरकार सबले उपर के लोग के भठियरपन पर लगाम लगावे खातिर मजबूत अउर प्रभावी लोकपाल विधेयक ले आव खातिर प्रतिबद्ध बिया बाकिर केहु का गर्दन पर बंदूक रखके अइसन ना कइल जा सके. ऊ अन्ना के बयान के ध्यान में राखत ई बात कहले.\nसर्वोच्च न्यायालय के न्यायाधीश रहल मार्कन्डे काटजू के भारतीय प्रेस परिषद के अध्यक्ष नियुक्त कर दिहल गइल.\n2जी घोटाला मुकदमा में सर्वोच्च न्यायालय में खुदे बहस कइल चाहत बाड़े केंद्रीय दूरसंचार मंत्री रहल ए. राजा.\nदिल्ली उच्च न्यायालय बुध का दिने केंद्र सरकार से कहलसि कि ऊ तय करे कि स्कूल कॉलेजन का कैंटीन में शीतल पेय आ जंक फूड पूरा रोक लगा दिहल जाव.\nमाकपा नेता बिमान बोस सकार लिहले कि पश्चिम बंगाल के वाम मोर्चा सरकार बढ़िया कम्युनिस्ट नेता ना पैदा कर पवलसि आ हर क्षेत्र में वाम मोर्चा विफल रहल.\nराजस्थान के करौली जिले में एगो बस चालक किराया का झगड़ा में अपना बस से उतर के दोसरा बस में चढ़े जात पर्यटकन पर बस चढ़ा दिहलसि जवना से छह लोग के ओहिजे मौत हो गइल आ अनेके लोग घाहिल होखला का बाद अस्पताल में भरती करावल गइल बाड़े.\nवित्त मंत्री प्रणब मुखर्जी राजनीतिक उठापटक से दूर एह समय अपना गांव में दुर्गा पूजा के पुरोहित बनल बाड़न.\nतेलंगाना राज्य खातिर हड़ताल में आबकारी कर्मचारीओ शामिल हो गइले.\nविजया दशमी का दिने देश में कई जगहा रावण के पुतला जरावल जाई बाकिर मध्यप्रदेश में कई जगहा रावण के देवता मान के पूजल जाला.\nमेरठ जिला में पेशी से वापस ले आवल जात कैदी पर गोलीबारी करे वाला एगो अनजान हमलावर के पुलिस मार गिरवलसि.\nभारत-चीन सीमा पर शांति बहाल राखे खातिर एगो नया सीमा तंत्र के शुरुआत करीहें.\nअलकायदा सरगना ओसामा बिन लादेन के मरइला का बाद पाकिस्तान में बनावल एगो जांच आयोग लादेन का तीन गो मेहरारू आ दू गो बेटियन से विस्तार से पूछताछ कइलसि.\nपाकिस्तान के आपन जुड़वाँ भाई बतावत हामिद करजई कहले बाड़न कि अफगानिस्तान भारत समझौता पाकिस्तान भा कवनो देश का खिलाफ नइखे. ओने काबुल में छह लोग के गिरफ्तार कर लिहल गइल जवना लोग पर करजई के हत्या करे के साजिश बनावे के आरोप लगावल गइल बा.\nरूस यात्रा पर गइल रक्षा मंत्री ए के एंटनी रूस से आपन चिंता बतवले.\nअफगानिस्तान में हक्कानी नेटवर्क के कमांडर के हवाई हमला में मार दिहल गइल.\nग्रीस सरकार के सरकारी खर्च में कटौती का विरोध में 24 घंटा के आम हड़ताल कइल गइल. उड़ान अउर फेरी सेवा रद्द रहल. स्कूल, सरकारी कार्यालय आ पर्यटक स्थल बंद रहले सँ.\nस्फटिक के अध्ययन करे वाला इजरायल के वैज्ञानिक डेनियल शेचमैन के रसायन शास्त्र में उल्लेखनीय योगदान खातिर साल 2011 के नोबेल पुरस्कार देबे के घोषणा बुध का दिने कइल गइल.\nसुरक्षा परिषद में सीरिया पर मतदान में भारत शामिल ना भइल. वइसे शामिल होखला का जरुरते ना रहल काहे कि प्रस्ताव के चीन आ रूस वीटो कर दिहले.\nसीरिया के घरेलू मामिला में विदेशी दखल के ईरान निंदा कइले बा.\nसोमालिया में आत्मघाती हमले के पूरा दुनिया समेत संयुक्त राष्ट्र निंदा कइले बा.\nपाकिस्तान के क्वेटा शहर में मोटरसाइकिल सवार हमलावर दु गो सिपाहियन समेत चार लोग के गोली मारके हत्या कर दिहले सँ.\nपाकिस्तान में भारत से आवे वाला प्याज आ टमाटर के बेसब्री से इंतजार होत बा. काहे कि ओहिजा के फसल बाढ़ से नष्ट हो गइल बा.\nएक त बाँड़ अपने गइले नौ हाथ के पगहो ले गइले. मूडीज स्टेट बैंक के रेटिंग घटवलसि त देश के सगरी बैंकन के शेयर में गिरावट आ गइल.\nएप्पल लांच कइलसि आपन आईफोन 4एस मॉदल.\nबुधो का दिने शेयर बाजार में गिरावट दर्ज भइल आ सेंसेक्स 72 अंक नीचे गिर के बंद भइल.\nपंजाब एह साल 2500 करोड़ रुपिया के बासमती चाउर निर्यात करी.\nचंदा कोचर के इरादा अपना बैंक आईसीआईसीआई के दुनिया के माथ बैंकन में शामिल करावे के बा. ई बाति अमेरिका के प्रमुख व्यापारिक पत्रिका ‘फॉर्च्यून’ में कहल गइल बा.\nअभिनेता सैम वर्थिग्टन के कहना बा कि फिल्मकार जेम्स कैमरन के फिल्म ‘अवतार’ के अगिलका कड़ी बेहद आश्चर्यजनक होखी.\n‘रा.वन’ के निर्देशक अनुभव सिन्हा अपना एह फिल्म के पूरी टीम के शुक्रिया अदा कइले बाड़न. बॉलीवुड बादशाह शाहरुख खान एह फिल्म में मुख्य भूमिका निभवले बाड़े.\nजापान ओपन के पहिले दौर में हार गइल बोपन्ना-कुरैशी के जोड़ी.\nचैम्पियंस लीग के रोमांचक मुकाबला में रॉयल चैलेंजर्स आस्ट्रेलिया रेडबैक्स टीम के दू विकेट से हरा के सेमीफाइनल में आपन जगहा पक्का कर लिहलसि. मैच कें आखिरी गेंद पर अरुण कार्तिक के छक्का से जीत मिलल.\nविश्व मुक्केबाजी चैम्पियनशिप का क्वार्टर फाइनल में मनोज आ देवेंद्रो हार गइले.\nराष्ट्रीय कुश्ती चैम्पियनशिप 14 अक्टूबर से गोंडा में करावल जाई.\nभारत के अंडर-16 फुटबाल टीम एशियाई फुटबाल कनफेडरेशन क्वालीफायर्स मुकाबला में बुध का दिने उजबेकिस्तान से 0-9 से हार गइल.\nचैम्पियंस लीग मैच में वॉरियर्स के हरा के समरसेट क्लब सेमीफाइनल में चहुँप गइल बा.\nईरानी ट्रॉफी मैच में शेष भारत के टीम राजस्थान के 404 रन से हरा दिहलसि.\nपांच मैचन के एकदिना सिरीज खेले हैदराबाद पहुंचल इंग्लिश क्रिकेट टीम के शनिचर का दिने कवना टीम से अभ्यास मैच खेले के बा अबहीं ले एकर खुलासा नइखे भइल.\nभारतीय क्रिकेट टीम के हरफनमौला खिलाड़ी युवराज सिंह शादी खातिर जल्दी में नइखन. उनुका कवनो खुला दिमाग वाली लड़की के इंतजार बा.\nचीन ओपन में पेस-भूपति के जोड़ी क्वार्टर फाइनल में चहुँपल.\nरेहान, अकबर आ जीशान के पाकिस्तान हॉकी महासंघ अपना केंद्रीय अनुबंध से बाहर कर दिहले बा.